«Udakoa diru-sarrera osagarria baina nabarmena da niretzat»

Iñigo ALDAZABAL ZAMARREÑO

Ikasketak eta lana uztartzeko «modu errazena» udan lana egitea zela iritzita, gazte-gazterik, txarangan hasi zuen ibilbidea Iñigo Aldazabalek (Bera,1989). Hiru urtez karrikak girotzen ibili ondotik, «asteburuetan eta udan» zerbitzari aritzea erabaki zuen.

10 urte baino gehiago

Ikasketak akituta, astegunez ere lan eginagatik, udako lanari eutsi izan dio: «16 urterekin hasi nuen zerbitzari abentura, beharra izanez gero, edozein lan aukeratzen da eta...».

Probatu eta gustatu egin zitzaionez, 10 urte baino gehiago daramatza horretan. Gaur egun, udako lana «gehigarri bezala» izaten dut.

Agenda «bete-betea»

Uda honetan, «ostatu finko batzuetan» aritzekoa zen eta «agenda bete-betea» zuen: «lanegunak adostuak nituen, zerbitzarion eta gisako lanetan aritzen garenon ordutegi eta egunak aldatzen diren arren».

Aldaketak bai, baina horrelakorik ez zuen espero Aldazabalek eta aurreikuspenak hankaz goiti jarri zaizkio: «larrialdi egoera hasi eta aste batzuetara bestarik ez zela izanen jakinarazteko deika hasi ziren. Momentuz uztailekoak alde batera gelditu dira baina abuztutik aitzinerako daten zain gaude... Ez dakigu zer gertatuko den».

«Abuztutik aitzinerako berrien zain gaude oraindik»

Diru-sarrera

Udako lana «diru-sarrera nabarmena» izaki, beratarraren ustez, «behar izanez gero, bertze bide bat bilatu beharra izanen dute aunitzek». Egoera honetan, bereziki, uda honetan lehenbiziko aldiz lan egiteko asmoa zutenez oroitzen da: «dena alde batera geldituko da baina beraiek gehiago galduko dute: lehenbiziko lan esperientzia, gurasoen menpe egon behar ez izateko diru-sarrera...».

Lana galdu, denbora irabazi

Berak, lan osagarria izaki, egoera beltzari alde ona atera nahi izan dio: «denbora librea irabazi dudala pentsatu nahi dut eta disfrutatzea erabaki dut». Gero gerokoak: «abuztutik aitzinera lana egiteko aukera bada hortxe izanen naiz, bertzela, udaz gozatuko dut».


Bi goleko errenta alferrik galdu du Alavesek (2-2)

Abelardoren aldea 2-0 jarri da aurretik lehen zatiko 25. minuturako, baina Joaquinek eta Unalek norgehiagoka berdintzea lortu dute. Galtzeko arriskuan ere izan dira arabarrak.

Valladoliden ahaleginak saria izan du Mendizorrotzan eta Sergiok entrenatzen duen taldeak puntu bat atera du Alavesen aurkako partidan. Gasteiztarrak 2 eta 0 aurreratu dira Yoel atezainak egindako bi hutsei esker, Ligako 33. jardunaldia hasi duen norgehiagokan.

Partida alde jarri zaie gasteiztarrei 4. minutuan. Yoel baloia urruntzen saiatu da baina baloiak Guidetti jokalarian jo du eta ondoren kanpotarren atean sartu da, bi taldeak oraindik norgehiagoka neurria hartzen ari zirenean.

Gauza askorik egin gabe, Alavesek aldea handitu egin du 20 minutu geroago. Yoel Rodriguezek ez du bere irteera ondo neurtu Jonyk jaurtitako falta batean, era baloia zuzenean barrura sartu da.

38. minutuan, Valladolidek aldea murriztu du, aurretik prestatutako jokaldi batean. Joaquinek errematea lurretik egin du, taldekide batek falta bat atera ostean, eta baloia Fernando Pachecoren atean sartu du.

Bigarren zatia lasaiagoa izan da lehenengoaren azken minutuekin alderatuta, eta bi taldeek ez dute aukera argirik sortu.

Penaltia Alavesen aurka

Alavesek erritmoa bizitu du eta partida erabakita uzten saiatu da, baina Estrada Fernandez epaileak penaltia adierazi du Rodrigo Elyk Sergi Guardiola area barruan bota duelako. Enes Unal turkiarrak jaurti du zigorra eta 2 eta 1ekoa jarri du markagailuan 76. minutuan.

Azken minutuetan, neurketak ez du jaberik izan, eta bi taldeak erraz iritsi dira aurkariaren areara. Biek baloi bana jaurti dute zutoinera, eta aurretik Pachecok bi geldiketa ikusgarri egin behar izan ditu Valladoliden hirugarrena saihesteko.

Fitxa teknikoa

2 - Alaves: Pacheco; Aguirregabiria, Ely, Maripán, Marín; Inui (Rolán, 59. min), Manu, Tomás Pina, Jony; Guidetti (Wakaso, 74. min) eta Calleri.

2 - Valladolid: Yoel; Antoñito, Olivas, Calero, Nacho; Keko Gortan (Waldo, 20. min), Borja (Míchel, 31. min), Joaquín, Óscar Plano; Guardiola eta Ünal.

Golak: 1-0, 4. min: Guidetti. 2-0, 24. min: Jony. 2-1, 38. min: Joaquín. 2-2, 76. min: Ünal, penaltiz.


Txikitxu Arrostaitzen saioa Garagartzako jaietan

.


Eman izena giza katean

Asteburu honetan ere giza katean izena emateko aukera izango duzu Erribera kalean jarriko dugun mahaian, gaur, larunbata, 19:00etan eta bihar, igandea, 13:00etan. Apuntatu eta giza katerako zapia jasoko duzu 5 euroren truke. Kamisetak ere izango dituzu bertan salgai.

Ekainak 10erako dena prest izateko eman izena lehenbailehen. Zumaiako Gure Esku Dago


Eguzki-eklipsea ikusgai egongo da bihar goizean Aiaraldean

Udazkena agurtzeko eguzki-eklipsea ikusteko parada egongo da bihar eskualdean. Ilargiaren ibilbideak eguzkia estaliko du Europako iparraldean. Euskal Herrian eklipsea ez da erabatekoa izango baina bai oso agerikoa.

Adituek espero dute 2 orduko iraupena izatea eklipseak. Bihar goizeko 09:04an hasiko dela uste dute. 10:00ak aldera eklipseak bere garapen handiena izango du eta 11:18an bukatuko da.

Argian ez ezik, itsasaldian ere izango du eragina eklipseak, larunbatean hain zuzen. Adituek gogoratu dute eguzkira zuzenean begiratzea oso arriskutsua dela, lesioak sortu daitezke begietan eta. Eklipsea begiratzekotan, adituek iradoki dute betaurreko bereziak -eklipse betaurrekoak- erabiltzea.


Udal antzoki berria dela eta polemika piztu da EAJ eta Bilduren artean

Maiatzaren 25ean aurkeztu zuen jendaurrean Bildu koalizioak udal-antzoki berri bat eraikitzeko proposamena. Aldai plazan (Udaletxeko eraikinaren ondoan) kokatuko litzatekeen proiektuak polemika piztu du Udalean ordezkaritza poltiko handiena duten bi taldeen artean.

Udal Antzokiaren proiektua dela eta sortutako zurrumurruen inguruan, Laudioko EAJ-PNVk honako hau azaldu nahi dugu:

1BILDUren gobernu taldeak, ez die Laudioko Udalaren alboan udal antzoki bat eraikitzeko proiektua gainontzeko talde politikoei formalki azaldu. Egun, ez da inolako agiri tekniko- juridikorik honen inguruan eta horrenbestez ez da gaiaren inguruko eztabaida politikorik sortu.

2Zentsu honetan, eztabaida interesatu baten aurrean aurkitzen gara, momentuz, inolako funtsik gabea eta BILDUk eragindako marketing eta propaganda estrategia bati erantzuten diona.

3EAJ-PNVk BILDUren gobernu taldeak agertutako jokabidea salatzen dugu, izan ere 2012ko ekainaren 26an talde kulturalekin batzar informatiboa izan zutela jakin izan dugu, talde politikoei GONBIDATU BARIK, gainera. Hori dela eta, Jaien inguruko lehen asanblada “irekietara” gonbidatu ez ziguten bezala, orain ere jokabide hau publikoki salatzen dugu .

4Laudioko EAJ-PNVren ustez, Laudiok Udal Antzoki bat behar du, gure herriaren garapenerako oinarrizko eta funtsezko eta berehala burutu beharreko proiektu bat den neurrian.

5Hala eta guztiz ere, tankera honetako proiektuei zorroztasun eta adostasun osoz aurre egin behar zaie, inprobisazioa eta interes partidista garbia duten alferrikako eztabaidak saihestuz.

Maiatzaren 25ean aurkeztu zuen jendaurrean Bildu koalizioak udal-antzoki berri bat eraikitzeko proposamena. Aldai plazan (Udaletxeko eraikinaren ondoan) kokatuko litzatekeen proiektuak polemika piztu du Udalean ordezkaritza poltiko handiena duten bi taldeen artean.

EAJk prentsara igorritako oharrean adierazi du Bilduk ez diela gainontzeko alderdi poltikoei proposamena "formalki azaldu". Jeltzaleek adierazi dutenez, "egun, ez da inolako agiri tekniko- juridikorik honen inguruan eta horrenbestez ez da gaiaren inguruko eztabaida politikorik sortu". Proiektuaren aurkezpena "BILDUk eragindako marketing eta propaganda estrategia bati erantzuten" diola adierazi dute.

"EAJ-PNVk BILDUren gobernu taldeak agertutako jokabidea" salatu du , "izan ere 2012ko ekainaren 26an talde kulturalekin batzar informatiboa izan zutela jakin izan dugu" eta azaldu dutenez, gainontzeko talde politikoek ez dute aurkezpen honetan parte hartzeko gonbidapenik jaso. EAJk udal-antzokiaren beharra azpimarratu du igorritako oharrean, "gure herriaren garapenerako oinarrizko eta funtsezko eta berehala burutu beharreko proiektu bat den neurrian".

Azkenik, tankera honetako proiektuei zorroztasun eta adostasun osoz aurre egin behar zaiela adierazi du oposizioko talde nagusiak, "inprobisazioa eta interes partidista garbia duten alferrikako eztabaidak saihestuz".

Bilduk gezurtatu egin ditu EAJren zenbait adierazpen

Gobernu taldeak ostiralero eskaintzen duen prentsaurrean, Koldo Zabalak adierazi du gezurra dela talde politikoi proposamena aurkeztu ez zaiela. Aldai plazan udal-antzokia eraikitzeko proiektua "lehen-lehenik talde politikoei aurkeztu zitzaien, prentsari gero, eta talde kultural guztiei ondoren".

Gai honekin gardentasun osoz jokatu dutela adierazi du alkateordeak, eta proposamenak ez badu behar besteko babesik lortzen alderdi eta elkarteen artean, baztertu egingo dutela.

Era berean Zabalak adierazi du ekainaren 26an herriko kultur taldeei eskainitako aurkezpenean "partaidetza handia izan zela, kopuru aldetik eta galdera zein ekarpenen aldetik".


3.000 euro jokoan, Ibarraren aurka

Astigarragako Emarri taldeak giza-proba apustua egin du Ibarrako taldearekin. Maiatzaren 17an izango da 22:00etatik aurrera, Aiako probalekuan. Aurreko astean, apirilaren 16an bildu ziren probaren nondik norakoak zehazteko eta kontratua sinatzeko. 3.000 euro daude jokoan. Proba baino bi ordu lehenago, 20:00etan izango da pisaketa.

Zortzi emakume, zortzi emakumeren aurka ariko dira, 550 kg-ko harriarekin. Hamar minutuko bi txandatan, zeinek plaza gehiago egin izango da lehia. Tartean, beste hamar minutuko atsedena izango dute. Bi taldeak batera ariko dira, saltsa gehiago sortzeko. Talde bakoitzak, plaza barruan, entrenatzaile edo laguntzaile bat eramateko aukera izango du. Federazioko giza-probatako araudiaren arabera jokatu beharko dute eta Gipuzkoako Herri Kirol Federakuntzak kontrolatuko du proba.

Aurretik, erakustaldia Oiartzunen

Hemendik aurrera, bateko eta besteko festak direla, desafio eta erakustaldiak direla, denboraldian bete-betean sartuko da Emarri taldea. Urrutira joan gabe, maiatzaren 10ean bertan, Oiartzunen erakustaldia emango dute. Gure Esku Dago egunaren barruan izango da. Kilometro bat egin beharko dute, 550 kg-ko harriarekin. Goizeko 11:00etan izango da, plaza inguruan. Eta ekainaren 1ean, Ziklobiaren barruan, Astigarragan izango dira.

Ergobiko festetatik sortua

Astigarragako giza-probako nesken taldea orain bi udara sortu zen, Ergobiko festei begira. «Ergobiko jai batzordeak apustua antolatu zuen, Astigarraga eta Ergobiko 8 neska Ergobiko 4 mutilen aurka. Apustu horretarako prestatzen hasi ginen, eta hortik sortu da taldea», azaldu du Eneritz Gartziak. Hasiera hartan, Ergobiko neskak izena zuen taldeak, baina urtebetera, izena aldatu zioten: Emarri jarri zioten; emakumea eta harria, eman eta harria. «Pixkanaka taldea uzten joan ziren batzuk eta Ergobikorik ez zen inor geratzen. Horregatik aldatu genion izena», dio Gartziak. Gaur egun, Astigarragako 4 neska, Oiartzungo 7 eta Lezoko 1 dabiltza. Entrenatzailea, berriz, urretxuarra da.

Halaxe azaldu du Karmele Irastorza oiartzuarrak: «Goizuetako desafiorako ez zutela taldea osatzen eta, guri esan ziguten ea animatuko ginen. Herri kiroletan mugitu izan gara beti, sokatiran ere aritzen gara, eta animatu egin ginen. Goizuetarako prestatzen hasi ginen eta hemen jarraitzen dugu».

Txapelketa ordez, desafioa

Iaz, txapelketa jokatu zuten, Ibarra eta Orioren aurka. Aurten, Orioko taldea desagertu egin da eta txapelketarik gabe geratu dira. Horren ordez egingo dute Ibarraren aurkako desafioa, maiatzaren 17an.

«Txapelketarik ez badago ere, erakustaldiak eta desafioak izango dira. Guk, behintzat, segitzeko asmoa dugu»

550-600 kg-ko harriak

Giza-proban, zortzi lagunek hartu ohi dute parte: lau aurrean, bi harriaren alde banatan eta bi atzean. Arnes eta kate batzuen bidez, burdinezko euskarriari lotuta egoten dira kirolariak eta beste kate baten bidez euskarrira lotzen da harria. Katearen neurria zehaztuta dago federazioaren arauetan, baina burdina nolakoa izan ez. Nahi den arinena jarri liteke. Emarrikoek, Ergobiko festetarako egin zenarekin jarraitzen dute. Harriaren pisua ere arautua dago. Neskak, 550-600 kg arteko harriekin aritzen dira. Eta parte hartzen duten kirolariek ezin dute harriaren pisua gainditu. Esaterako, 550 kg-ko harria bada, taldeko 8 kideen pisuak gehituta, ezin dute hortik pasa. Probaren aurretik pisatu egiten dira. Pisua pasaz gero, pasatako kilo bakoitzeko, bi kiloko gainkarga izaten dute.

Jarraitzeko asmoz

Aurten, emakumeen bi talde bakarrik daudela ikusita, jarraitzeko zaila ikusten ote duten galdetuta, ezetz diote: «Jaietan erakustaldiak izango dira. Txapelketa jokatzeko aukera ez dugu izango, baina hori ez da garrantzitsuena. Erakustaldiak eta desafioak izango dira eta mutilekin aritzeko ere arazorik ez dago. Guk, behintzat, segitzeko asmoa dugu».

Animatzeko deia

Astigarragako plazan entrenatzen dute Emarriko kieek. Astean bitan harriarekin aritzen dira eta beste egun batez fisikoa lantzen dute. Herriko eta inguruko neskei dei egiten diete animatzeko eta probatzera azaltzeko konpromisorik gabe. Taldean giro ederra dutela gaineratu dute eta plazetan ere oso giro polita izaten dela. Harremanetan jartzeko: emarritaldea@gmail.com.

Eta neskei bakarrik ez, mutilei ere egiten diete dei animatu daitezela taldea sortzera.


«Bertsotik ez, baina bertsoarentzat bizi naiz»

Bigarrenez jantzi du Julio Sotok Nafarroako Bertsolari Txapelketako txapela. Lehia estua izan zen finalekoa, baina lasai aritu zela dio, bere gisan, «irudiari lotutako bertsokeran».

Orain bi urte eta iaz bezala, bere buruaren aurkezpena egin zuen Julio Soto bertsolariak aurtengo Nafarroako Bertsolari Txapelketako Finaleko agurrean. Habanera doinuko printzipio deklarazioa: «(...) Begira, bi hanka dauzkat,/ pauso luzea, azkarra;/ hanka artean ere bi,/ pareja ttiki xamarra;/ besoak ere bi dauzkat,/ sasoi beteko indarra;/ begiak ere bi dauzkat,/ bista zorrotza, earra;/ belarriak ere bat, bi,/ ta entzuten dut zure parra./ Guztia binaka daukat,/ ta oraindik txapel bakarra». Azken bertsora arte estu joan zen lehia, baina, azkenean, bete egin zuen lehen bertso hartan aipatutako hutsunea Sotok. Nafarroako bigarren txapela lortu zuen Iruñean jokatutako saioan. Eguneko onenaz galdetuta, ordea, argi du erantzuna: «Labriten zegoen giroa. Oholtza gainetik ikusgarri ikusten zen dena».

Zu zara txapelduna, baina oso estu joan zen lehia. Lau puntu eta erdi soilik atera zenizkion bigarren gelditu zen Xabier Silveirari. Hain estu espero al zenuen zuk ere saioa?

Bai. Oso puntu gutxi dira. Aurrez bagenekien saioa estu joango zela, baina bertsotan nahikoa da batek egun hobea izatea, eta besteak pixka bat huts egitea, puntuetan aldea ateratzeko. Hamabost bertso dira, eta hogei puntuko tartea ez da handiegia, baina ez zen halakorik izan, eta buruz burukoan aritu ginen Silveira eta biok. Ez nuen argi ikusi nork irabaziko zuen. Silveirak, nik edo beste edozeinek irabaz zezakeen. Silveiraren eta nire artean estu-estu joan zen gauza; azkenean, baina, estutasun ona izan zen niretzako.

Gustura aritu zinela igartzen zitzaizun. Pozik egindako lanarekin?

Aldarte oso onarekin nengoen bertsotarako. Askotan gertatzen da, estu eta lotuta aritzea, baina oso buru argi nengoen. Gehiago edo gutxiago asmatu nuen gero, baina, behintzat, laguna entzuteko eta erantzuteko gustura nengoen. Ez nintzen bertso bakar batean ere erori, eta finaletan hor dago klabea: erregular aritu, eta bertso batzuekin goia jo.

Buruz burukoan egindako kartzelako saioan jo zenuen goia zuk. Saioko azken lanean.

Hor jo nuen goren-gorena, nik uste. Hor erabaki zen txapela, baina aurretik Julenekin [Zelaietarekin] zortziko txikian egindako lana ere polita izan zen.

Kartzelako gaia, ezin egokiagoa: «Pilotaria zara, buruz buruko finala jokatzen ari zara, hogeita bana doa partida. Azken sakea egitera zoaz».

Bai, gai horrek bazuen bere tranpa. Parekatuta gindoazen Silveira eta biok. Pilotariak ginela esaten zuen, baina esaten zuena zen bi bertsolari ginela, buruz burukoa jokatzen ari ginela, azken ariketa zela eta hor zegoela dena jokoan. Bi pilotariren rola jarri ziguten, baina nik uste jende guztia ohartu zela gu ere egoera berdinean geundela errealitatean.

Zuk zeuk parekotasun hori ongi baliatu zenuen zure lehen bertsoan. Ez zenuen esan «Juan Martinez de Irujo naiz», baizik eta «ni Irujoren gorpuan/ txapel bat dago jokuan».

Irujoren gorpuarena errimatzeko estutasun horretan esan nuen, baina Irujo eta Aimar Olaizolaren arteko partida bat irudikatu nuen berehala. Gainera, oso Irujo zalea naiz, eta gustura aritu nintzen.

Bitxia. Bertsokeraz olaizolatarragoa zarela esango nuke, botera gehiago aritzen zarela, eta tantoak lantzea gustatzen zaizula; eta Silveira dela irujotarragoa, airez gehiago sartu zalea eta.

Izaeraz izan liteke, bai, eta agian baita bertsokeraz ere.

Adamen eta Evaren rolean aritu zineten kartzelakoaren aurretik, eta ongi aritu zineten hor ere.

Oso gustura aritu nintzen. Hasi nintzen esaten pena zela hainbeste denbora aguantatu ondoren, tentazioan erortzea. Banekien Silveirak tentatuko ninduela bukaerara arte, eta kalkulatua nuen zein izango zen ofizioa bukatzeko botako zuen bertsoa. Polita joan zen. Berak baietz, nik ezetz...

Saioa ongi zihoan buruz burukora arte, baina hor jo zuen goia, ezta?

Hamarreko txikiko hori agian ez zen izan eguneko saiorik onena, baina jendea bero dago, eta berdinekta haustea da. Oro har, oso buruz buruko polita joan zen, halere. Ofiziotakoa ona, eta kartzelakoak ere onak.

Jendeak eskertu zuen Silveiraren eta zure arteko parekotasun hori.

Morboa pizten du beti halako buruz buruko batek. Aurretik ere hitz egiten zen horretaz, eta mentalizatuta joan ginen bertsolari guztiak. Normala da jendeak morbo hori nahi izatea. Niri ere gustatzen zait, bai bertsotan, eta baita pilotan ere. Hogeita banakoak asko gustatzen zaizkit.

Eta pilotaria zu zarenean?

Nahiago hogeita bi eta hamar bat, baina ezin.

Aurreko urterako baino lanketa gogorragoa egin duzu aurtengorako?

Ez, antzera aritu naiz. Txapelketara psikologikoki nekatu xamar heldu naiz, hori bai. Txapelketa pila bat izan dira jarraian. Euskal Herrikoa lehenik, Nafarroakoa gero iaz, eta aurten berriz Nafarroakoa... Karga bat da. Prestaketa aldetik, baina, lasai nintzen.

Nola prestatu zara finalerako?

Astean behin edo bitan aritzen gara bertso eskolan, eta gero etxean errimategia eta bakarkako lanak lantzen ditut. Bertsoak ere asko idazten ditut, eta gero aztertu. Zer bertsokera landu nahi nukeen pentsatzen dut, hartara hurbiltzen saiatzeko. Garrantzitsua da nola kantatu nahi duzun jakitea. Maila batera iristean nondik nora jo nahi duzun erabaki beharra dago. Pilotan bezala, bakoitzak bere estiloa du bertsotan. Irujori, adibidez, airez sartzea gustatzen zaio. Berdin bertsotan; berean asmatu behar bakoitzak.

Eta zein da zuretzat nahi duzun bertsokera hori?

Irudiari lotutako bertsoa. Mugitzen den bertso bat. Modan dagoen hitza erabiliz, bertso zinematografiko bat. Bertsoa mugitzen ikusi behar du entzuleak halakoetan. Hori da Maialen Lujanbio orain urte batzuk lantzen hasi zen bertsokera, eta niri asko gustatzen zait. Badaude beste batzuk, filosofikoagoak direla esan dezakegunak. Silveirarenak, esaterako. Irudizkoak baino bertso sakonagoak botatzen ditu.

Gaiak ere alde izan zenituzten. Adamen eta Evaren rolean jarri zintuztetenean, jendeak txalo egin zuen.

Ez da seinale ona hori. Gaiari txalo jotzean, bertsorik entzun gabe, jendea txaloka ari da, eta espektatiba handia dauka. Arriskutsua izaten da. Hobe izaten da gaia entzun eta bertsoak entzun ondoren txaloak jotzea. Gaiei dagokionez Nafarroan kristoren lana egin da. Talde ona dago. Azkenengo urteetan jarri diren gaiak kategoriakoak izan dira. Gaur egun irekiak dira, baina ez gehiegi. Garai batean gaiak itxiegiak ziren, «ehiztari bat zara eta bi uso datoz», eta gisakoak; gero zabalegiak jarri ziren, «esnatu egin zara», edo «leihotik begira zaude»-ren modukoak; eta oraingoak, aldiz, neurrikoak dira. Zabalak baina helduleku batekin.

Bi urte barru Euskal Herriko Txapelketako finalean, BECen, buruz buru aritzeko gonbita egin zizun Silveirak agurreko bertsoan. Desafio handiegia, agian?

Ezinezkoa da. Berak ere esan zuen gerora ezinezkoa zela. BECera iristea oso-oso zaila da edozeinentza, niretza ia ezinezkoa. Aukera bat badago beti, baina ia ezinezkoa da. Ez dut horrekin amesten, eta ez dut obsesiorik horrekin. Ilusioa badut, eta lan egingo dut, baina bide luzea da. Maila handia behar da, eta zorte are handiagoa. Hankak hobe lurrean.

Hau da aste honetan izan duzun agenda: asteazkenean saio bat, ostegunean saio bat, ostiralean saio bat, larunbatean bi... Bertsotan bizi zara?

Beti bertsotan nabil, bai. Bertsotik ez da erraza bizitzea, baina bertsoarentzako bizi naizela esango nuke. Nire pasio handiena da, asko disfrutatzen dut bertsoarekin, eta ongi pasatzen dudan artean, hor segituko dut.


‘Sormarí viva’ bere bigarren lana kaleratu du

Duela bortz urte Down Sindromeari buruzko bere lehen eleberria idatzi zuen Gartzaingo Bentazaharrean sortutako Javier Iturriak. Arrakasta haundiko nobela izan zen. Oraingo hau, Sormarí viva izeneko lana bere bigarren nobela da eta honela aurkeztu digu protagonista: «Sormari, gazte erlijioso eta Etxalarko Didier misiolariaren eskuineko eskua, gainbeheran doa pixkanaka, Pascal Delacroixek Nagumeko bere misiora egiten dion bisita dela-eta....». Elizondoko liburudendetan salgai paratu du eta bitxikeria gisa, barnean gutunazal bat sartu du, zigilu eta guzti, norbaitek zerbait erran nahiko balio.


Euskal dantza nagusi asteburuan

Lasarte-Oriako euskal dantza zaletasuna handia da. Hori dela eta, hurrengo asteburuan Erketz EDT-ren eskutik bi hitzordu berezi izango dira. Larunbatean II. Dantzari eguna egingo da eta igandean, berriz, XXVIII Dantzari txiki eguna. Gonbidatutako taldeei esker, Nafarroa, Bizkaia eta Gipuzkoako dantzak ikusteko aukera izango da euskal dantza nagusi izango den bi egun hauetan.

Ehundaka pauso, buelta, salto eta entsegu orduren ostean, iritsi da urtean zehar egindako lana erakusteko unea. Erketz EDT taldeak bi hitzordu garrantzitsu ditu asteburu honetan, II. Dantzari eguna eta Dantzari txiki eguna.

II. Dantzari eguna

Larunbatean, maiatzaren 28an, arratsaldeko 18:00etatik aurrera, euskal dantzak izango dira nagusi Lasarte-Oria erdialdean.

Lasarte-Oriako Erketz EDT taldeak iazko arrakasta ikusirik, berriro ere Dantzari eguna antolatu du.

Aurtengoan bi talde berri izango dira herriko taldearekin batera ekitaldian parte hartuko dutenak, Andoaingo Urki eta Faltzeseko Makaia taldea.

Dantzen erakusketa

Arratsaldeko 18:00etan, taldeen desfilea izango da Kale Nagusitik barrena. Sasoeta-Zumaburu eskolako Zumaburu eraikinetik atera eta Okendo plazaraino egingo dute ibilbidea.

Antolatzaileek jakitera eman dutenez, bi geldialdi izango dira bidean, bata Zumaburuko zaharren egoitzaren parean eta bestea zentroko autobus geltokiaren aurrean. Hauetan talde bakoitzak erakustaldi bat eskainiko du.

Kalejira amaitzean, 19:00ak aldera, ekitaldi nagusia hasiko da.

Talde bakoitzak 20 minutuko emanaldia egingo du eta amaieran oroigarriak banatuko dizkiete gonbidatutako taldeei.

Ostean, hiru taldeek elkarrekin afalduko dute Gizarte Etxea tabernan.

Txikien eguna

Igandean, berriz, dantzari txikiek hartuko dituzte Lasarte-Oriako kaleak. Ohitura handiko ekintza dugu Dantzari Txiki eguna.

Maiatzaren 29an, 200 bat haur eta gaztetxo izango dira haien dantzekin Lasarte-Oria alaitzen.

Erketz dantza taldeko haur eta gazteen taldearekin batera, Nafarroa, Bizkaia eta Gipuzkoako 5 talde izango dira aurten jaialdi honetan: Faltzesko Makaia taldea, Errenteriako Ereintza dantza taldea, Sestaoko Salleko taldea, Usurbilgo Orbeldi eta Lasarte-Oriako Kukuka Antzerki eta dantza eskolako taldea.

Herriko kaleak alaitu eta goizeko kalejiran laguntzen, Lasarte-Oriako musikariak izango dira. Aurten Ttirriki-Ttarraka eskolako kideak dira dantzari txikiekin kalez kale joango direnak.

Kaleak alaitu

Egitarauari dagokionez, goizeko 11:00etan hasiko da eguna.

Talde guztiak Zumaburuko Isla plazan batuko dira eta bertan hamaiketako egingo dute.

11:30ean, taldeka trikitilari bikote baten laguntza dutelarik, Lasarte-Oriako auzoetan zehar ibiliko dira. Hainbat geldialdi egingo dituzte eta hauetan talde bakoitzak egun honetarako prestatutako dantzak eskainiko ditu.

14:00etan, talde guztiak Okendo plazan bildu eta arratsalderako indarrak berreskuratzeko, bazkaltzera joango dira.

Emanaldia

Arratsaldeko 16:45ean, hasiko dira ekintzak arratsaldean.

Sei taldeak batu eta Okendo plazatik atera eta plazan bertan amaituko den kalejira txikia egingo dute.

17:00etan, talde guztien emanaldiari hasiera emango zaio oholtzan. Lehenik talde bakoitzeko bikote batek agurra dantzatuko du.

Ostean, talde ezberdinen txanda izango da. Bakoitzak dantza bat edo bi eskainiko ditu.

Ikuskizunari amaiera emateko, talde guztiek elkarrekin fandango, arin-arin eta kalejira egingo dute.

Antolatzaileek azpimarratu dutenez, jaialdia bukatu arte denok bertan egotea eskatu eta eskertuko genuke.

Eguraldi txarra izanez gero, Michelingo kiroldegian egingo lirateke ekintza guztiak.

Ohitura bihurtu

1980-1990 hamarkadan Lasarte Orian Dantzari Txiki Eguna antolatzeko aukerak aztertu zituen Erketz EDT-k. Haur dantza taldeak dauden herri gehienetan antolatzen zenez, gure herrian antolatzea ere oso aberasgarria iruditu zen.

Talde ezagunekin harremanetan jarri eta horrela ideia hau aurrera eraman zen.

Erketz EDT-z gain, beste zazpi talde ziren honetan parte hartzen zutenak eta ekaineko bigarren asteburuan egiten zen.

Udalaren laguntzaz, ekimena ohitura bilakatu da eta XXVIII. edizioa dugu aurtengoa.

Baina aldaketa batzuk egon dira urteekin, arestian aipatu legez sei dira azken urteetan parte hartzen duten taldeak.

Eta data ere aldatu da, egun maiatzeko azken asteburuan antolatzen da dantzari txikien jaialdia.

Laguntza

Aurten ere, Erketz EDT-k Lasarte-Oriako Udalaren laguntza izan du dantzaz beteriko asteburu hau antolatzeko.

Erketz EDT-ko kideek adierazi dutenez, aurten udalak diru-laguntza “gehixeago” eman du Dantzari eguna antolatzeko. Honi esker, Faltzeseko Makaia taldea dator dantzatzera larunbata arratsaldean. Izan ere, Nafarroako taldeari autobusa ordaintzeko erabiliko baitu taldeak ditu kopuru hori.

Erketz EDT-k herritarrak gonbidatzen ditu bi ekimen hauek ikustera eta euskal dantzaz gozatzera.

Soka-dantza

Hau guztiaz gain, Erketz EDT-ko lagunek herritarrak gonbidatu nahi dituzte San Joan bezperako soka-dantzan parte hartzera.

Asteartero 21:00etan Zumaburu-Sasoeta ikastetxeko Zumaburu eraikineko gimnasioan biltzen dira ekainaren 23an egingo den dantza prestatzeko.

Saio irekiak dira eta edonork parte hartu dezakeela azpimarratzen dute.


Bergera Garfen ariko da 2019an

Abenduaren bukaeran 2019ko denboraldia aurkeztu zuen Garfek eta 15 pilotariko plantilla aurkeztu zuen, Iosu Bergera arruazuarra tartean

Abenduaren bukaeran 2019ko denboraldiko aurkezpena egin zuen Garfe pilota enpresak Errioxan, Tirgoko pilotalekuan, Garfeko babesle nagusi Bodegas Tarón bertakoa baita. Momentuz 15 pilotari ditu Garfek, Iosu Bergera tartean (1990, Arruazu. 1,85 m eta 90 kg). Arruazuarra atzelaria da eta afizionatuen mailan makina bat titulu bildu ditu bere palmaresean. Besteak beste, Munduko txapelduna, Espainiako txapelduna, Euskal Ligako txapelduna, Gaztela eta Leongo Binakako txapelduna, Villa de Tiebaseko txapelduna eta Kluben arteko Txapelketa Nazionalako txapeldunordea da.


Aurtengo hondartza denboraldian iaz baino % 34 hondakin gutxiago jaso da

Jose Ignacio Asensio Gipuzkoako Ingurumen diputatuaren arabera, "sentsibilizazio kanpainek eta herritarren konpromisoak egin dute posible hobekuntza hori".

2019ko urtarrilaren 1etik irailaren 15era bitartean 491.529 kilo hondakin bildu dira Gipuzkoako hondartzetan, aurreko urtean baino %29 gutxiago. Udako denboraldiari (ekainaren 1etik irailaren 15era) erreparatuz gero, berriz, murrizketa handiagoa izan da: 199.369 kilo hondakin jaso da, iaz baino %34 gutxiago.

Hondartza guztietan gutxitu da hondakinen sorrera, baina Mutriku, Deba eta Hondarribiko herriak nabarmentzen dira jaitsiera horretan. Asensioren hitzetan, "sentsibilizazio kanpainek eta herritarren konpromisoak egin dute posible hobekuntza hori". Hala ere, lanean jarraitzeko asmoa agertu du: "Lanean ari gara herritarrei kalitatezko eta bikaintasuneko zerbitzua eskaintzeko eta gure hondartzen kudeaketa jasangarria egiteko. Ezin dugu ahaztu gure itsasoetan hondakinen eta plastikoen arazoa Gipuzkoak aurre egin beharreko ingurumen arazorik larrienetako bat dela”.

Zarautzen 46 erreskate

Gipuzkoako Foru Aldundiko Ingurumen Sailak Gipuzkoako itsasertzeko bideometria sarea osatu du 5 instalazio berrirekin. Sistemak erabiltzaileen dentsitatearen inguruko informazioa eskaintzen du eta hondartzetara egunero joaten den jende kopurua kalkulatzen du. Horri esker, Zarautz, Orio, Hondarribia, Getaria, Zumaia, Deba eta Mutrikuko erabiltzaile kopurua zenbatu da. Horrela, Gipuzkoako hondartza guztietan 693.034 erabiltzaile egon dira 2019ko ekainaren 15etik irailaren 15era bitartean.

Biometria sareak posible egin du korronte eta olatuen mapak sortu eta bainularientzat arrisku gehieneko guneak zeintzuk diren zehaztea ere. Hori baliagarria izan da sorospen zerbitzuentzako. Udara honetan zehar 91 erreskate egon dira: 46 Zarautzen, 24 Zumaian, 12 Orion, 5 Deban eta 4 Getarian.


Gaixotasun larriak dituzten presoak askatzeko eskatu du legebiltzarrak

EAJren eta EH Bilduren babesarekin onartu da eskaera; PSEk, PPk eta UPDk aurka bozkatu dute, eta damua eskatu

Gaixotasun larri eta sendaezinak dituzten presoak baldintzapean askatzeko eskatu du Eusko Legebiltzarrak. Horretarako, Espetxe Araudiko 104.4 artikulua «murrizketarik gabe» ezar dezala esan dio Espainiako Gobernuari. Artikulu horrek dio gaixotasun larri edo sendaezinak dituzten presoek hirugarren gradua eskuratzeko eskubidea dutela «arrazoi humanitarioengatik eta pertsonaren duintasunagatik». Presoak baldintzapean askatzeko aukera ematen du hirugarren graduak. 104.4 artikuluak dio gaixotasun larriak dituztenek beren egoeragatik delitu gehiago egiteko zailtasuna dutela eta oso arrisku txikia eragin dezaketela. Horregatik ematen die baldintzapean kaleratzeko aukera. Euskal presoei etengabe ukatu izan zaie eskubide hori, eta horregatik eskatu du legebiltzarrak artikulua «murrizketarik gabe» ezartzeko.

Gaiari buruz eztabaidatu ondoren, EAJren eta EH Bilduren babesarekin onartu du proposamena legebiltzarrak. PSE-EEk, PPk eta UPDk aurka bozkatu dute.

Onartutakoa, hala ere, ez da izan legebiltzarrera hasieran eraman den proposamena. EH Bilduk jarri zuen gaia mahai gainean, eskaera zabalagoa eginda. Legebiltzarrak atzera bota du egitasmo hori, eta EAJk osoko zuzenketa aurkeztu dio. Horren lehen bi puntuak onartu dituzte bi talde abertzaleek. Julen Arzuaga EH Bilduren legebiltzarkideak adierazi duenez, zuzenketak ez du asebete, baina «presoen egoera larriak erantzukizunez jokatzea» eskatzen duelako bozkatu dute alde.

Onartu den proposamenaren bigarren puntuak jasotzen du espetxe politikaren inguruan adostu beharreko oinarriak Bake eta Bizikidetzarako Lantaldean eztabaidatu behar direla, «egoera berrirako egokienak diren neurriak zehaztuz».

Gaixo dauden euskal presoei kaleratzeko eskubidea ematen dien araudia eskubide gisa ezartzearen aurka egin dute PSEk, PPk eta UPDk. Onurak jaso nahi badituzte damua ager dezatela eta eragindako kalteengatik barkamena eska dezatela esan diete presoei. «Presoen arazo asko haien esku eta ETAren esku daude», gaineratu du Rodolfo Ares PSEren ordezkariak. Nerea Llanosen ustez, Espainiako sistema judizialak «berme guztiak» ditu, eta, beraz, euskal presoei ez bazaie baldintzapeko askatasuna ematen, «ez dituztelako baldintzak betetzen izango da».


155.aren aurka, manifestaziora deitu dute larunbaterako Bilbon

Bat egin dute Gure Esku Dago-k, EH Bilduk eta gehiengo sindikalak. Atxikimenduetarako aukerak oraindik zabalik daudela diote deitzaileek. Erabakitzeko eskubidea galdegingo dute

Hilabete eta erdian hirugarrenez deitu dute manifestazio handi batera Kataluniako prozesu subiranistaren alde. Berriz ere Bilbon izango da, larunbatean, eta Casilla plazatik abiatuko da, 17:00etan. Espainiako Gobernuak Kataluniako autogobernua bere gain hartu izana salatuko dute, eta Kataluniako herritarren hitza eta erabakia aintzat hartzeko eskatuko dute. 155.ari ez. Demokrazia eta erabakitzeko eskubidea izango da Bizkaiko hiriburuan egingo den mobilizazioaren leloa.

Irailaren 16an eta urriaren 30ean bezala, Euskal Herriko alderdi politikoen eta sindikatuen ordezkaritza zabal batek egin du bat martxarekin, eta haien guztien buruan azaldu dira Adolfo Muñoz eta Garbiñe Aranburu ELA eta LAB sindikatuetako idazkari nagusiak eta Angel Oiarbide Gure Esku Dago erabakitzeko eskubidearen aldeko herri mugimenduko bozeramailea. Era berean, manifestazioa iragartzeko atzo Bilbon eginiko agerraldian izan ziren Arnaldo Otegi eta Maddalen Iriarte EH Bilduko koordinatzaile nagusia eta Eusko Legebiltzarreko eleduna, hurrenez hurren, eta Etxalde, Steilas, EHNE, CNT, ESK eta Hiru sindikatuetako kideak. Aurreko bi deialdietan bezala, mobilizaziora batzeko aukera zabalik dagoela azpimarratu dute deitzaileek, eta adierazi dute hala egitea erabakitzen dutenen zerrenda jakinaraziko luketela datozen egunetan.

Erabaki «ez-zilegiak»

Iraileko eta urriko manifestazioak Gure Esku Dago-k deitu zituen. Aurrenekoa mugimenduko kideek bakarrik iragarri zuten, eta gerora batu ziren eragile politikoak eta sindikalak. Bigarrena, Gure Esku Dago-koekin batera komunikabideen aurrean agertu ziren EH Bildu, EAJ eta Ahal Dugu-koak, eta gero batu ziren ELA eta LABekoak. 30.000 lagun inguru bildu zituzten manifestazio bakoitzean.

Deitzaileen izenean agiri bat irakurri zuten atzo Steilaseko Ana Perezek eta ESK-ko Ana Castrok. Ez zuten komunikabideen galderentzako tartetik utzi. Testuan, martxaren antolatzaileek salatu egin dituzte konstituzioaren 155.aren artikuluaren aplikazioa eta Jordi Sanchez eta Jordi Cuixart ANC eta Omnium Culturaleko buruen espetxeratzeak. Espainiako Estatuaren jarrera «errepresiboa» salatu dute, eta azpimarratu dute Kataluniako auzia konpontzeko bidea dela «eskubide zibil eta politikoak errespetatzea, demokrazian sakontzea eta erabakitzeko eskubidea aintzat hartzea». Konstituzioaren 155. artikulua ezarri izanaz, deitzaileek diote ez dutela onartzen Espainiako Gobernuak Kataluniaren eskumenak bere gain hartzea eta Kataluniako Parlamentua desegitea; horretarako «zilegitasunik ez» duela diote.


(Irudi galeria) Jende andana joan da olatuak ikustera


Yolanda Arrieta idazlea Miami Book Fair liburu azokan egongo da

Etxebarriko idazleak hainbat jardueratan parte hartuko du. Etxepare Euskal Institutuaren eskutik joan da AEBetako azokara. ‘Argiaren alaba’ aurkeztuko duYolanda Arrieta Malaxetxebarria idazleak Miami Book Fair (AEB) liburu azoka garrantzitsuan parte hartuko du aste honetan, Etxepare Euskal Institutuaren eskutik. Joan den domekan hasi zen azoka, baina Etxebarriko idazlea asteburuan helduko da bertara, hainbat ekitaldi eta jardueratan parte hartzeko.Bihar goizean irtengo du, hain zuzen ere, Miamirantz, eta ilusioz beteta doala adierazi du. Miami Book Fair azokako IberoAmerican Authors Program delako sailaren barruko ekintza ezberdinetan parte hartuko du. Zehatz esateko, haur eta gazte literatura landuko duten azokaren atalean egongo dela aurreratu du idazleak.Hasteko, etzi eguerdian, Desafios de los libros para niños y jovenes en tiempos convulsos izeneko mintegian hitz egingo du; arratsaldean, berriz, Bizenta Mogel Elgezabal lehen euskal emakume idazlearen bizitza oinarri hartuta idatzi zuen Argiaren alaba nobela aurkeztuko du, eta, biharamunean, De viva voz irakurraldian egongo da nazioarteko beste hainbat idazlegaz batera, beraien obren zatiak irakurtzen.Lehen aldiaAstelehenean atseden hartu eta azokaz gozatzeko aukera izango du idazleak Euskal Herrira itzuli baino lehen. Miamiko azokara doan lehen aldia dela aitatu du Arrietak, eta «giro ona eta tratu ona» espero ditu bertan. Joan den urtean Lea-Artibai eskualdeko beste idazle bat egon zen Miamiko azokan, Miren Agur Meabe lekeitiarra.


Umezurtz utzi dute Urdaibai

Joan den urte amaieran, norbaitek tiroz hil zuen 'Uzelai', Urdaibaiko zikoinarik ezagunena. Busturiko Uzelai ikastetxeak hartu zuen 'besoetako', orain hamaika urte. Ikasleek gutunak eta mezuak idatzi dituzte ikastetxe sarrerako taulan, hiltzaileen jokabidea salatzeko. «Ezezagun lotsagabeok» eta «Berriro ez egin horrelako astakeriarik» dira irakur daitezkeen mezuetako batzuk.

Gabonetako oporrak amaituta, tristuraz bueltatu ziren ikasgelara Busturiko (Bizkaia) Jose Maria Uzelai ikastetxeko neska-mutilak. Oraindik ere etsipena eta amorrua ez dira guztiz baretu. Izan ere, duela hilabete gertatutako ezbeharrak ikasleen bihotzak uzkurtu ditu. Norbaitek inguru horietan aski ospetsua zen zikoina hil zuen tiroz, Kortezubin. Urdaibai faunaren babestoki barruan. Uzelai zuen izena. Ikastetxeak besoetako hartu zuen 2005. urtean, Urdaibai fundazioak —gaur egun Lurgai fundazioa du izena— martxan jarritako egitasmo bati esker. Helburua Urdaibai biosferan zikoina zuria ugaltzea zen. Horretarako, Lleidatik (Herrialde Katalanak) 38 hegazti ekarri zituzten, eta denbora bat Urdaibain egokitzen eduki ostean, guztiak batera askatu zituzten 2005eko uda hasieran. Askok alde egin zuten. Beste zenbaitek gelditzea hautatu zuten. Zorigaiztokoak, berriz, bidean hil ziren. Uzelai buelta egin zutenetako bat izan zen. Foruan (Bizkaia) egin zuen habia, eta bera izan zen kumeak izan zituen aurrenekoa. Hogei guztira.

«Jendeak ezin du ulertu gertatutakoa», dio, penaturik, Edorta Unamuno Urdaibai Bird Center-eko beharginak. Goizeko bederatzi eta erdiak ziren, eta, lanean zebilela, bi tiro entzun zituen. Pun eta pun. «Arraroa egin zitzaidan, ehiza babeserako lekua delako. Petardoak izan zitezkeela pentsatu nuen hasieran, Gabon bezpera zelako. Baina oker nenbilen. Bi lagunek kontatu zidaten han gertatutakoa. Ford Focus markako kotxe zuri bat gerturatu zen zikoinak zeuden landaraino. Bizpahiru lagun ziren. Haietako batek autotik bertatik bi tiro bota zituen eskopetarekin, eta alde egin zuten». Oraindik ez dituzte atzeman hiltzaileak.

Sare sozialen bidez eman zuen ezbeharraren berri Urdaibai Bird Centerrek. Denbora gutxian lau haizeetara zabaldu zen albistea. «Denok ezagutzen genuen Uzelai. Jendeari ilusioa egiten zion landetan ikusteak, ez baitzion inori kalterik egiten». Uzelai-ren erailketak, gainera, ondorio ezin txarragoak izan ditu. «Urdaibaira bueltatu zenean, bikotekidearekin etorri zen Uzelai. Zikoinak elkarrekin egoten dira azkeneraino. Uzelai tiroz hil zutenean, bikotekidea haren bila ibili zen hainbat egunez. Elkarrekin egoten ziren lekuetan arakatu zuen. Goitik behera. Baina ez zuenez deus aurkitu, uste dugu Urdaibaitik alde egin duela».

«Ezezagun lotsagabeok»

Goibeltasun mantu batek estali zuen Uzelai ikastetxea. «Umeek ondo ezagutzen zuten hegaztia», nabarmendu du ikastetxeko irakasle Ana Herrerok. «Uzelai-ri buruzko albisteren bat irakurtzen genuenean egunkarian, albistea moztu eta sarreran dagoen taulan jartzen genuen». Taula hori mezuz eta eskutitzez bete da azken egunotan. Hainbat gelatako ikasleek gutunak idatzi dizkiete Uzelai tiroz hil zutenei. «Ezezagun lotsagabeok» agurrarekin hasi du ikasle batek bere eskutitza. «Berriro ez egin horrelako astakeriarik» idatziz bukatu du beste batek. «Hasieran, ikasgela bateko neska-mutilak animatu ziren idaztera. Gero, ideia hori beste gela batera ere zabaldu zen, eta azkenean txikienek ere mezu labur batzuk idatzi dituzte. «Ez dugu gustuko egindakoa», «Berriro horrelakorik ez», eta gisa horretakoak».

Abenduko ezbeharraren antzeko kasuak ere gertatu izan direla dio Unamunok, batez ere ehiza garaian. «Deitu izan digute Gipuzkoatik, arrano arrantzaleren bat-edo hil izan dutela tiroz. Urtero-urtero, Gorlizko errekuperazio zentrotik ere gisa horretako albisteak iristen zaizkigu, zoritxarrez. Baina Urdaibain badira urte mordo bat ez dudala tiro hotsik entzun». Unamunoren ustez, eragin handia izan du orain arte egindako lan pedagogikoak. «Gaur egun asko lantzen da umeekin ingurumen hezkuntza, baina baita helduekin ere. Orain kontzientziazio handiagoa dago. Hau duela hogei urte gertatu balitz, ez zuen izango egun duen gaitzespenik. 'Gertatu da eta kito', esango zuketen. Hainbat ehiztari elkartetako kideek ere euren haserrean erakutsi dute. 'Halako zorakeriarik egitea bere! ', aipatu izan didate».

Urdaibai fundazioak 2005. urtean martxan jarritako proiektuari esker, gaur egun zikoina zuriak ikustea posible da Urdaibaiko biosferan. Gainera, Eusko Jaurlaritzak telefonia posteak beste seguruago batzuekin aldatu ditu, hegazti ugari hiltzen baitziren elektrokutatuta. Bizkaiko zikoinen populazioa nabarmen hazi da; 2004. urtean lau habia zeuden, eta egun, berriz, hamazazpi bat. Habia horietako bat da, hain zuzen ere, Uzelai zikoina zenaren kumearena. Kumea Plentzian dago, eta telefonia zutabe batean egin du habia. «Bitxia da, baina Uzelai-ren iloba baten berri ere izan genuen, jaio zenean eraztun bat jarri baikenion. Aljeriako petrolio findegi batean aurkitu zuten erorita. Garbitu, osatu eta berriz utzi zuten aske. Hala esan ziguten, behintzat».


Hiru eredu aukeran, hondakinen bilketa sistema berrirako


Zerga eta tasa batzuk %2,5 igoko dituzte

Orland Isoird Berrizko alkateak adierazi duenez, eskualdeko beste herrietako tasak begiratu dituzte, eta berriztarrei karga larregirik ez ezartzea hartu dute kontutan. Izoztuta egondako zerga eta tasak apurka-apurka igotzea erabaki dute, \"hemendik urte batzutara kolpean ez igo behar izateko\"

Orland Isoird Berrizko alkateak adierazi duenez, eskualdeko beste herrietako tasak begiratu dituzte, eta berriztarrei karga larregirik ez ezartzea hartu dute kontutan. Izoztuta egondako zerga eta tasak apurka-apurka igotzea erabaki dute, "hemendik urte batzutara kolpean ez igo behar izateko" .

Zergei dagokienez, Ondasun Higiezinen gaineko zerga eta Jarduera Ekonomikoen gainekoa igoko dituzte. Ibilgailuen eta obra eta instalakuntzen zergak, berriz, izoztea erabaki dute aho batez. Tasetan, %2,5 igoko dituzte uraren, zaborraren, kirol zerbitzuen, eta ezkontza zibilen tasak, besteak beste. Saneamendua eta lizentzia urbanistikoen tasak, esaterako, bere horretan jarraituko dute.

Tasetan kontzeptu berriak ere badaude, kanposantuko hezurtegiek eta errautsak gordetzeko tokien gainekoak. Hezurtegien alokairua 500 eurokoa izango da 99 urtetarako, eta errautsena 300 eurokoa epe berdinerako.

Udalbatzan aho batez onartu dituzte ordenantza fiskalen aldaketak. Orland Isoird alkateak batzordeetan egindako lana nabarmendu du, eta azaldu du bere osotasunean barik zatika igotzea planteatu dutela, "larregizko kargarik" ez egoteko. Durangaldeko beste herrietako ordenantzak ere eduki dituzte kontutan. Adibidez, zaborren gaineko zergan Berriz eskualdeko merkeena dela adierazi du Isoirdek, eta horregatik erabaki dutela igotzea.

Aurreko urteetan hainbatetan izoztu dira zerga eta tasak, eta apurka-apurka igotzen joatea erabaki zuen gaur egungo udalbatzak legegintzaldi hasieran. Horrela, "hemendik urte bitara kolpean ez igotzea saihestu gura dugu", azaldu du alkateak.


'D eredua: aberastasunaren eredu', Sortzenen lema aurre-matrikulazio kanpainan

Eredu publikoaren hautua eta euskarazko aukera osatuena dela nabarmendu dute. Astelehenean hasiko da aurre-matrikulazio kanpaina Haur eta Lehen Hezkuntzan.

D eredua, aberastasunaren eredu. Lema horixe jarriko du abian Sortzenek astelehenetik aurrera. Eredu publikoaren hautua eta euskarazko aukera osatuena dela nabarmendu dute. Aurtengo kanpaina, berezitasunez betea datorrela ere onartu dute. D eredua Nafarroa osora zabaltzeko aukera izanen da eta horretan jarri dute indarra. Sergio Iribarren Sortzeneko koordinatzaile nagusia da.

Ikastetxe publikoek eskaintzen ez zuten aukera da D ereduarena. Hemendik aurrera baina, eremu ez euskaldun izendatutako horretan ere, izanen da euskarazko ereduan izen emateko aukera. Berrikuntza horren aurrean, kanpaina berezia eginen du. Furgo D izena jarri diote. Izan ere, eremu ez euskaldunetako herrietan ariko dira furgoneta batean informazioa helarazten. Erakusketa bat izanen dute ikusgai jartzeko, D ereduak eskaintzeko duen guztiarekin eta azalpenak ere emanen dituzte. Zalantzak, kezkak eta beldurrak argitzea da xedea. Oihana Beloki Iruñerriko Sortzeneko arduraduna da.

Kaparroson eta Alesbesen izanak dira. Datozen egunetan Erriberrin, Mendigorria, Oteiza eta Cintruenigon ere izanen dira. Interesa izanez gero, beste herrietara joateko prest ere azaldu dira Sortzeneko kideak.

Beste bi kanpaina ere eginen dituzte. Lehena, orokorragoa izanen da. D eredua, aberastasunaren eredua dela azaltzen duten triptikoak, informazio txartelak eta aldizkariak banatuko dituzte.

Bigarrenik, Sakanan ere zentratuko dute aurre kanpaina berezia. Iturri zaharreko ur berria izenarekin, bailaran diren ikastetxe publikoen garrantzia azpimarratuko dute. Herri eskolak direlako, biziraupenerako ezinbestekoak eta belaunaldi berriei bideratutakoak.

D eredua etorkizuneko eredua dela sinetsita, Nafarroako Gobernuari eskatu diote egin dezala apustu euskarazko hezkuntza ziurtatzen duen ereduaren alde.

Lan eskaintza publikoan ere, errealitateak eskatzen duen eskaintza egitea eta zerrenda bakarra osatzea eskatu dio Sortzenek, hori delakoan bidezkoa den aukera.


Ez dute kanpora joan nahi

Mendigorriko familiek agerraldia egin dute D eredua eskatzeko. Gimeno: «Legea beteko dugu»

Mendigorriko Julian Maria Olcoz ikastetxe publikoan (Nafarroa) D eredua ezartzeko eskaera berretsi du herriko guraso talde batek. «Ikasketa komunitatearen parte izan nahi dugu, eta beste hizkuntza eredu bat ezarri, aberastasuna, inklusibitatea eta dibertsitatearen hazkundea ekarriko duela uste dugulako», azaldu dute Iosu Goñik eta Francisco Ioldik, familien izenean. Nafarroako Gobernuak, baina, ez du amore eman nahi. Atzo, Carlos Gimeno Hezkuntza kontseilariak gogorarazi zuen euskarazko lerro berri bat zabaldu ahal izateko, zortzi ikasleko gutxieneko kopurua ezarrita dagoela. Taldea osatzeko eskaera nahikorik bildu ezean, Mendigorriko ikasleek Garesera desplazatu beharko dute, ikasketak euskaraz egin nahi badituzte.

Gurasoek, hain zuzen, gobernuari kritikatu diote foru dekretuan ezarritako ratioak «hertsi-hertsian» aplikatu nahi izatea, eta Mendigorriko ikastetxea D ereduko erreferentziazko eskolen zerrendatik kendu izana. Irizpide aldaketa hilabete gutxi batzuen buruan gertatu dela gaineratu dute: «Azaroan esan ziguten ez zutela ikusten D ereduko lerroa irekitzearen aurkako motiborik. Urtarrilean, berriz, kontrakoa». Areago: Garesera desplazatzeari uko eginez gero diru laguntzak galtzearekin mehatxu egin zietela salatu dute Mendigorriko familiek. «Garesko ikastetxea aukeratuko ez bagenu, jantokia eta garraioaren diru laguntza kenduko dizkigutela esan ziguten».

2020-2021eko ikasturterako aurrematrikulazio epean, Mendigorrian egin diren eskaeren %43 D eredurako izan direla azpimarratu dute familiek. «Hurrengo urterako ditugun datuen arabera, euskara aukeratuko luketen familien eskaerek beste ereduetakoak gaindituko lituzkete».

Duela 30 urte bezala

Euskarazko hezkuntzaren aldeko eskaria hazizn badoa ere administrazioaren erantzuna «duela 30 urtekoa» dela esan dute: «Gutako batzuek ez genuen euskara ikasteko aukerarik izan, eta Garesko euskaltegira jotzea erabaki genuen. Beste guraso batzuek etxabe eta barrakoietan ikasi behar izan zuten, edota herritik kanpora joan, euskarazko lerro berri bat ireki ahal izateko. 30 urte geroago, behartuta gaude gure seme-alabentzako gauza bera eskatzera».

EH Bilduk auziari buruzko galdera egin zion atzo Carlos Gimeno Hezkuntza kontseilariari, Nafarroako Legebiltzarreko osoko bilkuran. Gimenok berretsi zuen aurreko egunetan esandakoa; alegia, Hezkuntza Departamentuak zorrotz beteko duela ratioen irizpidea, baina, Mendigorrian zortzi ikasleko talde bat osatuko balitz, «eskaera sozialari men egiteko» prest dagoela.

EH Bilduko legebiltzarkide Bakartxo Ruizek kargu hartu zion Gimenori: «Ratioen araudia ezin da modu berean aplikatu eremu guztietan, landa eremuko eskolak ez baitaude egoera berean». Hori dela eta, «malgutasunez» jokatzeko galdegin zion kontseilariari, D ereduko lerroari betoa jartzeak «kolokan» jarriko lukeelako Mendigorriko eskolaren etorkizuna bera.


Euskal Herriko SegaTxapelketako finala jokatuko da igandean Leitzan

Jon Kanflanka leitzarra finalean izanen da

Jon Kanflanka (Leitza, 31 urte), Mikel Alkorta (Donostia, Gipuzkoa; 41 urte), Juanjoxe Lizaso (Asteasu, Gipuzkoa; 51 urte) eta Jexuxmari Ormaetxea Urki (Orendain, Gipuzkoa; 36 urte). Lau segalari horiek izanen dira igande honetan, uztailak 15, Leitzan jokatuko den Euskal Herriko Sega Txapelketako finalean ariko direnak. 12:00etan hasiko da saioa.

KANPORAKETAK ERRATZUN

Segalari hauek ekainaren 30ean Erratzuko Iñarbil auzoan jokatutako kanporaketetan lortu zuten finalerako txartela. Zazpi segalari aritu ziren lanean, eta bakoitza 30 minutuz aritu zen ahalik eta belar-kilo gehien ebakitzeko helburuarekin, txukuntasuna aintzat hartuta.

Lehen kanporaketan, Mikel Alkorta nagusitu zen, eta Jon Kanflanka bigarren izan zen. Gari Etxeberria (Amasa-Villabona, Gipuzkoa; 29 urte) hirugarren sailkatu zen. Bigarren kanporaketan lau segalari aritu ziren: Juan Joxe Lizaso izan zen bizkorrena eta Jexuxmari Ormaetxea bigarren. Angel Maguregi (Artzentales, Bizkaia; 59 urte) eta Jon Intxaurbe (Zeanuri, Bizkaia; 36 urte) izan ziren hirugarren eta laugarren, hurrenez hurren.

Sailkapen nagusian, Mikel Alkortak 1.537,5 belar-kilo ebaki zituen; Lizasok 1.482 belar-kilo, Ormaetxeak 1.471,5 kilo eta Kanflankak 1.307 kilo. Horiek izanen dira igandean lehian ariko direnak. Gainerakoan, Maguregik 1.279 belar-kilo ebaki zituen Erratzun, Intxaurbek 1.196 kilo eta Etxeberriak 1.097 kilo. Azken hiru hauek finaletik kanpo gelditu dira.


Vox Andaluziako Parlamentuan sartu da, eta gehiengo osoa eman dio eskuinari

Sozialisten (33) eta Adelante Andaluciaren (17) batuketa ez da nahikoa gobernatzeko. PPren (26), Ciudadanosen (21) eta Voxen (12) artekoa, aldiz, gehiengo osoa da.

PSOEren hondoratzeak jokaleku berria ireki du Andaluzian. 14 eserleku galdu ditu, eta 1982tik lehenengo aldiz % 30tik behera geratu da Andaluziako hauteskunde batzuetan. 37 urteren ostean, sozialistak gobernutik irten litezke.

Vox indarrez sartu da Parlamentuan, 12 diputaturekin. PPk, Ciudadanosek eta Voxek PSOE Andaluziako Juntako gobernutik kanporatzeko akordioa lortu lezakete.

Emaitzak

PSOEk irabazi ditu Andaluziako hauteskundeak, botoen % 28,4rekin, 33 eserleku lortuta. Beraz, 2015ean baino 14 eserleku gutxiago eskuratuta.

Sozialisten beherakada handiak eskuineko alderdiek gehiengo osoa lortzea ahalbidetu du, 59 eserlekurekin. Andaluziako Parlamentuan gehiengo osoa izateko 55 eserleku behar dira.

PPk 26 diputatu eskuratu ditu —aurreko hauteskunde autonomikoetan baino 7 gutxiago—, botoen % 20,62rekin.

Ciudadanosek 21 eserleku lortu ditu —2015ean baino 11 gehiago—, botoen % 18,06rekin.

Adelante Andaluciak 17 diputatu izango ditu, botoen % 16,17rekin. Orain dela lau urte, Podemosek eta IULV-CAk 20 eserleku lortu zituzten, orain baino 3 gehiago.

Vox izan da hauteskundeetako ustekabe handia. Botoen % 10,85 lortu dute eta 12 eserleku izango dituzte Andaluziako Parlamentuan.

Eskualdeka, PSOEk zortzi probintzietatik zazpitan irabazi du: Kordoban, Granadan, Malagan, Huelvan, Cadizen, Sevillan eta Jaenen. Alderdi Popularra, berriz, Almerian gailendu da. Aipatzekoa da probintzia horretan VOX hirugarren indar dela, sozialisten atzetik. Sevillan, PPri aurrea hartzea lortu du Adelante Andaluciak, bigarren postua eskuratuta. Cadizen, Ciudadanos, Adelante Andalucia eta PP alderdien arteko berdinketa jazo da, hiruna diputatu lortu dituzte eta.

Hiriburuei dagokienez, PP alderdi bozkatuena izan da lautan: Almeria, Kordoba, Granada eta Jaen. PSOEk Huelvan, Sevillan eta Malagan —2015ean PP izan zen garaile— irabazi du, eta Almerian eta Jaenen bigarren geratu da. Adelante Andalucia izan da bozkatuena Cadizen, eta bigarren indar Sevillan. Ciudadanos (Cs) bigarren postuan geratu da Cadizen, Kordoban, Granadan, Huelvan eta Malagan.

Aipagarria Voxek El Ejidon (Almeria) lortu duen garaipena (botoen ia % 30 eskuratu du). PPk Marbellan (Malaga) zuen nagusitasuna galdu du, PSOEren mesedetan. Bestalde, Ciudadanos lehen indar izatea lortu du Jerez eta Chiclana de la Frontera herrietan (Cadiz) —2015ean, laugarren indarra zen—.

Behera egin du parte-hartzeak

Parte-hartzea % 58,65koa izan da, datu baxuena 1990tik Andaluziako hauteskundeetan eta 2015ean baino 3,7 puntu gutxiago.

Abstentzioa, beraz, % 41,35ekoa izan da.

Datu ofizialak, atzeratuta

22:15 arte ez dira lehenengo datu ofizialak jakitera eman, behin Sanlucar de Barramedako (Cadiz) hauteslekuak itxi direnean. Atzerapena izan dute bertan, zenbait mahaitan Equoko boto-txartelak falta zirelako.

Bestalde, Andoni Ortuzarrek ere Andaluziako hauteskundeetako emaitzak aztertu ditu.


Zirt edo zart

Ume-moko batzuk gineneko garaiak oroitu genituen aurrekoan, topa eta topa artean.

Nerabezaroko txutxu-mutxuez aritu ginen, maitasun kontu zirraragarri eta ez hain zirraragarriez, inozentziaren labirintora eginiko joan-etorriez. Ikasi eta desikasitakoak ere eduki genituen ahotan, gela barruko eta kanpoko balentriak. Nola atsedenaldietan entzierro txikiak antolatzen genituen irakasleei harrera lasterka egiteko, edo nola ezkutatzen ginen mahai azpietan klase hasierak atzeratzeko..

Atzera begiratzea ei da aurrera egiteko errepide motzena, egiaztatzeko urteak ez direla oharkabean igaro, ez garela beti izan gaur garena. Denboraren joana ere maltzurra bezain abegikorra izan daitekeela erakusten digu, dilemaz eta ustekabez beteriko erronka bat baita bizitza.

Parte hartzen ez dugun erabaki batek munduratzen gaitu, baina, nolako edo halako izan, bide bat edo beste aukeratzera behartzen gaituzte berandu baino lehen. Izan pertsonal, izan kolektibo. Batzuetan kontzienteago besteetan baino. Egokituko zaigu zertan trebatu nahi dugun erabakitzea, zientzietan ala letretan, kirolean ala musikan. Eta deliberatu beharko dugu etorkizuneko zimenduak non, nola eta norekin eraiki.

Badira, hankak lokazteko beldurragatik, azazkalak jateari gustua hartu diotenak, patxada dutenak lanabes. Damuen beldur, bihozkada baten zain ematen dute bizitza zenbaitzuek, ingurukoen onespena noiz jasoko. Eta beste batzuei nekeza zaie zirt edo zart egitea presioa belarri atzean sentitu arte. Hautu kontzienteak, betiere. Edo ez, akaso erosoegi bizi gara maskarak erantzi eta ausart jokatzeko.

Atzera bueltarik gabeak bihur daitezke erabakiak, ados. Halere, susmoa dut hobe joango litzaigukeela alferrikako batailetan indarrak xahutu ordez senari jaramon eginda emango bagenitu pausoak, ez ondorioek gidatuta. Buruko mamuak dantzan baditugu, kostata egingo baitugu bidea. Aurrena, saiatu; gero, gerokoak.


Artistaren sentimendua

Jorge Oteizak Gernikaren inguruan eginiko lanak bildu ditu hango museoak.


Egiptoko presidenteak proposatutako elkarrizketari uko egin dio oposizio ez-islamistak

Egiptoko oposizio ez-islamistak euren eskariak "entzun" ez dituztelako egin dio uko elkarrizketari, eta adierazi du herritarren gehiengoarentzat Mursiren hitzak "etsigarriak" direla.

Egiptoko presidente Mohamed Mursik proposatutako elkarrizketan parte hartzeari uko egin dio Egiptoko oposizio ez-islamistak —Salbazio Nazionalerako Fronteak—, euren nahiak ez dituztelako "entzun" ere egin. Adierazpen baten bitartez taldeak azaldu du elkarrizketa horri benetako negoziaketa baten oinarrizko osagaiak falta zaizkiola eta Frontearen eskaera nagusiei entzungor egin diela presidenteak. Euren eskariak konstituzio akta baliogabetzea eta Konstituzioaren inguruko erreferenduma ez egitea dira.

"Mursiren hitzaldia etsigarria izan zen herritarren gehiengoarentzat. Fronteak zilegi diren baliabideak erabiltzen jarraituko du eskubideak eta askatsuna defendatzeko, eta iraultzaren bidea zuzentzeko, askatasunean, justizia sozialean eta gizakiaren duintasunean oinarritutako Egipto berri bat sortzeko", adierazi du.

Gaur protestarako deia egin dute. Mursik konstituzio aktaren erabakian atzera egiteko, eta abenduaren 15ean egingo den erreferenduma ez egiteko eskatuko dute protestetan. Tarhir plazan bildu dira, duela bi astetik egunero egiten duten moduan. Horrez gain, Kairoko hainbat mezkitetatik Mursiren jauregira martxa bat egingo dute. Jauregia atzotik armadak "babestuta" dago.


Stop Kaleratzeak-ek elkarretaratzea deitu du

Kaleratzeak›Stop Kaleratzeak plataformak bihar egingo duten elkarretaratzera deialdia zabaldu zuen atzo. Garibai kaleko Kutxabanken egoitza aurrean egingo dute elkarretaratzea, 12:00etan. Honekin, Kutxabanken gezurrak salatu nahi dituztela adierazi zuten; «berriz ere bere hitzak jan ditu, Errenteriako Lorenaren kaleratzearekin aurrera jarraituz», esan zuten. Bestalde, salatu nahi izan zuten, Donostiako Instrukziozko Epaitegiko 4. zenbakiko idazkari judizialak erakutsi zuen mesprezu jarrera. Azaldu zutenez, kaleratze kaltetu batenganako errespetu falta erakutsi zuen prozeduran bertan.


Maria Gomez eta Iñaki Isasi onenak Arriarango 11. Mendi Duatloian

Eguraldia lagun egin dute gaur Beasaingo Arriaran auzoan bertako 11. Mendi Duatloia. Proba Euskla Herriko Mendi Duatloi zirkuituaren barrukoa da. Haurrak atera dira lehenengo, 65 inguru infantiletan, kimuetan, benjaminetak eta haurretan banatuta. Helduen duatloia hasi ondoren askaria eman diete ordurako probaren elastikoa soinean zeramaten haurrei. Helduen proban parte hartu duten hiru emakumetan onena Maria Gomez (01:49:31) izan da, Mayi Mujika (01:53:15) izan da bigarrena eta hirugarrena Laura Perez (01:56:37). Gizonen podiuma ondoko kirolariek osatu dute: Iñaki Isasi (01:21:44), Eneko Gurrutxaga (01:22:29) eta Jon Durana (01:23:22).

[flickr_se id=”72157711201870096″]


Erratzuko San Pedro bestak ekainaren 26tik 30era ospatuko dira

Astelehenean egun handia ospatuko dute eta mariatxiak izanen dira

Ortziral honetan, ekainaren 26an, arratseko 20:00etan botako den txupinazoarekin eta ezkil jotzearekin hasiko dira Erratzuko San Pedro bestak. 20:30ean errepresaliatuen aldeko kontzentrazioa eginen da Plazan. 21:00etan Baztan zopak izanen dira Kastonean. 0:30ean dantzaldia SAIOA eta ALAITZekin.

Larunbatean Haurren Eguna

Ekainaren 27an, larunbatean, Haurren Eguna ospatuko dute. 10:00etan Argi soinuek izanen dira eta 11:00etan Haur jolasak. 13:00etan haurren eta gurasoen bazkaria izanen da Kastonean. 14:00etan Errepresaliatuen aldeko bazkaria eginen da Elkartean. 15:30ean Haur jolasak izanen dira. 18:00etan Bertso poteoa BIZKARGAIN fanfarreak alaiturik. Bertsolariak Iñigo Izagirre, Iñigo Mantzisidor “Mantxi”, Julen Zulaika eta Jon Barberena izanen dira. 20:00etan dantzaldia izanen da GARRAXI taldearekin. 21:30ean Mutildantzak, gaita, Larraindantza. 22:00etan Rock kontzertua eskainiko dute EL TRONO DE JUDAS, ZOLDA eta TALDE SORPRESA batek. 1:00etan Dantzaldia izanen da GARRAXI taldearekin.

Igande arratsaldean pilota partidak

Ekainaren 28an, igandean, goizeko 10:00etako argi soinuekin hasiko da eguneko egitaraua. 13:00etan Kantaldia izanen da elizan GAZTELUrekin. 17:30 pilota partidak jokatuko dira Etxelebert pilotalekuan. Afizionatuen kategorian, Barberena eta Huarte, Otxandorena eta Barberena II.aren kontra ariko dira. Profesionalen kategorian, berriz, Mikel Goñi eta Merino, Larralde eta Arrutiren kontra ariko dira. 20:00etan dantzaldia izanen da ANGEL MARIrekin. 21:30ean Mutildantzak, gaita eta Larraindantza. 22:30ean dantzaldia Iparlan PANPI PORTUGALekin. 0:30ean dantzaldia ANGEL MARIrekin.

Astelehenean San Pedro eguna

Astelehenean, ekainaren 29an, San Pedro egun handia ospatuko dute. Goizeko 10:00etako argi soinuen ondotik, eguerdiko 12:00etan Meza Nagusia izanen dute erratzuarrek. 13:00etan Mutildantzak dantzatuko dira Plazan eta luntxa Kastonean. 17:30ean herritarren arteko desafioa jokatuko da. 19:30ean Mariatxiak Plazan: TXUTXIN IBAÑEZ Y LOS CHARROS. 21:30ean Mutildantzak, gaita eta Larraindantza. 22:30ean Su Artifizialak izanen dira. 23:30ean Kontzertua Zubipuntan AIZKOR ERAUNTSIA taldearekin. 0:30ean dantzaldia ANGEL MARIrekin.

Zikiro eguna asteartean, bestak akitzeko

Ekainaren 30ean, asteartean, zikiro eguna ospatuko dute erratzuarrek bestetako hondar egunean. 10:00 Argi Soinuek izanen dira. 11:00etan pilota partiduak jokatuko dira Gorostapolon. 13:30ean zintzur bustitzea eginen da. 14:30ean Zikiro jatea FRANTXISKOk alaiturik. 20:00etan dantzaldia FRANTXISKOrekin. 21:30ean Mutildantzak, gaita, eta Larraindantza dantzatuko dira. 0:30ean Dantzaldia izaen da FRANTXISKOrekin eta besten akabaila.


Iker Apilanez: "Harrigarria da egunero hiru kaleratze izan, eta bat bera ere ez geldiaraztea"

Stop Desahucios Gipuzkoa plataformako Iker Apilanezek hainbat datu interesgarri eman dizkigu etxe-kaleratzeen gainean.

Zenbat lagun zarete taldean?

Duela urtebete hasi ginen eta orduan 12 bat lagun geunden taldean. Orain 18 lagun inguru gara.

Zertarako egin duzue geldialdia gurean?

Ordezkatzen dugun taldearen berri eman gura dugu, eta herritarrei gure lana zein den azaldu. Baina helburu nagusia da etxe-kaleratzeen errealitatea azaleratzea. Denok entzun dugu kaleratzeak izaten direla, baina benetan zer diren, nola funtzionatzen duten eta mailegua ordaintzen ez denean zer gertatzen den ez dugu jakiten. Horren berri emateko hitzaldiek ondo funtzionatzen dute.

Kaleratzeen gaineko daturen bat ematerik bai?

Estatu mailan, 2012ko lehen seihilekoan, 2.400 baino gehiago izan dira. Horrek esan nahi du EAEn egunero 15 bat izaten direla, gehienak Bizkaian. Hala ere, Gipuzkoan egunero hiru kaleratze izaten dira.

Hiru egunero? Asko da, ala?

Bai, baina harrigarriena dena da talde moduan lanean urtebete badaramagu ere, ez dugula kaleratze bat bera ere geldiarazi. Hau da, uste dugu oraindik ere jendeak beldurra edo lotsa duela eta nahiago izaten duela kaleratzea isilpean egin. Egunero hiru izan eta guk urtebetean bat bera ere ez gelditzeak asko harritzen gaitu. Horregatik, hitzaldiokin-eta jendearengana heldu gura dugu.

Sinadurak biltzen ere ari zarete. Zein da helburua?

Bada, maileguen legea aldatzea. Eskatzen dugu etxebizitza ordainean ematearen bermea legeak har dezala. Noski, kaleratzeak geldiarazi egin behar dira, eta alokairu soziala bultza dezala ere eskatzen diogu legeari.


Udal bozeramaileen ezohiko bilera gaur arratsaldean Galdakaon

Joseba Escribano Galdakaoko (Bizkaia) alkateak (EAJ) udal bozeramaileen ezohiko bilera deitu du gaur arratsalderako Bilboko atentatuari buruz. Galdakaoko PSE-EEren zinegotzi baten bizkartzainaren kontra egin dute erasoa gaur.

EAJk hamar zinegotzi ditu, PSE-EEk bost, EB-Aralarrek hiru, PPk bi eta EAk bat. Espainiako auzitegiek baliogabe utzi zuten EAE-ANV.

Bilboko udal bozeramaileen batzordeak bihar egingo du bilera.


Swing musikak girotu du arratsalde euritsua

Aterpea merkatarien elkarteak antolatuta Twin Room bikoteak musika emanaldia eskaini du, ostiral arratsaldean, Zumaburuko Andapa kalean

Ostiral arratsalde euritsuari giroa eman diote Josu Jungito eta Sonia Vera musikariek. Zumaburu auzoko Andapa kalean eskaini dute emanaldia. Aterpeak hilabete honetan martxan jarritako Kultura Leku Guztietan egitasmoaren barruan antolatutako ekitaldia izan da.


Gazte-lokalak zabalik, baina egoera ez dute guztiz konpondu

Pare bat astean itxita izan eta gero, uztailean bertan zabaldu zituen Udalak gazte-lokalak. Oraindik lokalekin lotutako gai asko dituzte argitzeko Udalak eta gazteek; esaterako, lokalen garbitasuna edo lokalen arduradunak zehaztea. Bide horretan, batzarrak egiten dihardute.

Alkateak esan digu Aramaioko gazte taldeak ondo funtzionatzen duen arren, ez dutela asmatu, ez Udalak ez gazteek, gazte-lokalen funtzionamendu egokiarekin. Hala, lokalek ondo funtziona dezaten eta bestelako arazorik gerta ez dadin, Udala eta gazteak batzarrak egiten hasi ziren opor aurretik; eta oporren ostean, bide horretan segituko dute.

Gazteen problematika aztergai

Bestalde, gazteekin lotuta, alkateak jakinarazi digu Zuiako Koadrila gazteen problematika aztertzen ibili dela herriz herri, baita Aramaion ere. Orain, emaitzak eskuartean, asmoa da Udaleko ordezkariak eta gazteek mahai bat eratzea atzemandako gabeziei aurre egiten hasteko. Irailean bertan hasiko dira lanean.


Baso-eguerdililia

Balerdi eta Txindoki zorrotzen arteko balkoi dotoreen beheko barreneko Zabalki gainean, iturri baten ondoan bazkatzen den behor saldo ielduan, bi hilabetez ukuiluan larrua indarrez betetzen, zain eta zain, izan den zaldia sartzearen espektakulu harrigarriaren lekuko txundituak izan berri gara. Urtean behingo erritoa, animismoaren gorazarre...

Udaberriaren katena nabaria da goi lautadetarako azken koskan. Hamar egun dira azken elurtea erabat lurmendu denetik eta urtearen gozoa beheetan baino motzago, datorren udazkeneko elurteak konturatzerako gainean, loraldia lehertua da. Elorri beltzak zuritu dira. Beheraxeago, Bedaion, goikoen lehengusuek harro erakusten dituzte, dagoenerako, fruitu koxkor berriak. Baldin eta heltzen uzten badiete, berriz ere patxaran gozo-arraioak zoratuko du bateren bat. Elorri zuriek loreen izara destolestuko duen hostotza zabaldua dute. Edena medio abereek jaten ez dutenez, lotsagabe edertzen ditu larreak lore berdez otsababak. Ireki behar duten guardasolaren lore-sarearen begiak puztuta dituzte lizarrek, beltz-beltz. Bioletak eta gibel-belarrak ubel eta moreen aukera osatzen dute.

Elurraren agurretik hamar egunetara natura lehertu da, behorrak eta geu bezala. Barrutiko harkaitz baten ondoan eguerdilili (Anemona nemorosa) xorta bat ageri da, denen altzoan lehen lorea harro erakusten dute. Fina, xaloa... poz ederra eman dit.

Behean, beroen atariko, sagarrondoak loratzera emanak dira.


Sute txiki bat Pintore kalean

Sute txiki bat piztu da Pintore kaleko 5. zenbakiko 3. solairuan gaur eguerdian: komunean zegoen kandela batek eragin du. Suhiltzaileei deitu diete bizilagunek, baina eurak etorri baino lehen lortu dute sute hori itzaltzea. Dena den, ke dezente sortu duenez, makina bat jarri dute kea eraikin osotik atera ahal izateko. Ez da inor zauritu.


Irribarre bila dabil Kukai Dantza

Errenteriaren sustraiak ikusarazi nahi ditu Kukai Dantzak udalerriaren 700. urteurrena ospatzeko onduko duen ikuskizunarekin. Herrian bizi diren etorkinen, eta herritik kanpo bizi diren errenteriarren irribarreak bildu nahi ditu, eta horretarako, herritik kanpo bizi diren herritarren berri jaso nahi du, bideo bidez.

Bideo horiek posta elektroniko honetara bidali behar dituzte Kukai Dantzaren ekitaldi artistikoaren parte izan nahi dutenek, martxoaren 3a baino lehenago.

Horizontalean grabatu behar dira bideoak, kamara aurrean jarri, irribarre egin eta 20 segundoz grabatu. Bideoarekin batera, izen abizenak, bizilekua eta jarduna zehaztu behar da.


EAEk 185,77 milioi gastatu ditu gaurko loterian

Denetara, EAEko biztanleek 185,77 milioi gastatu dituzte gaurko loteria zozketan jokatzeko. Biztanleko batez besteko gastua 85,28 euro da.

Espainian, Errioxa da loteria honetan gehien gastatu duen erkidegoa (106 euro biztanleko); gero, Gaztela-Leon (102), Asturias (96), Aragoi (91) eta Madril (85,89). Deia egunkariak emandako informazioa da.

Deiak esaten duenez, Bizkaiak gastatu du gehien: biztanleko 106 euro. Gero, Gipuzkoak (68,37) eta Arabak (61,12).

Beste muturrean, Nafarroa dago: han, biztanleko 57,96 euroko gastua egin dute (ia 37 milioi euro, denetara), Diario de Navarra egunkariak argitaratu duenez.

Momentu honetan egiten dabiltza zozketa, eta 4. saria atera dute: 66832 zenbakiaren serie bakoitzeko, 200.000 euro.

Zozketa zuzenean ikusteko, egin klik hemen.

Norbere zenbakiak saria duen begiratzeko, egin klik hemen.


PSE-EEk eta PPk atzera bota dituzte osoko zuzenketak Eusko Legebiltzarrean eta EAJ abstenitu egin da

Jaurlaritzaren 2012ko aurrekontuak "halabeharrez" direla zorrotzak esan du Agirrek. Gaurko bozketaren ostean tramitazioak aurrera jarraituko du.

Eusko Jaurlaritzaren 2012ko aurrekontuei aurkeztutako osoko zuzenketak eztabaidatu dituzte gaur Eusko Legebiltzarrean, eta PSE-EEk eta PPk atzera bota dituzte. Aralarrek, EAk, EBk eta UPDk aurkeztu dituzte osoko zuzenketak, baina Jaurlaritza babesten duten bi alderdien kontra bozkatu dute. EAJ abstenitu egin da.

Aurrekontuak orain Eusko Jaurlaritzari itzuliko dizkio Legebiltzarrak eta tramitazioak jarraituko du. Gaurko bozketaren ostean, aurkeztutako 1.811 zuzenketa partzialak eztabaidatzen hasiko dira batzordean. Aurrekontua abenduaren 23an bozkatuako dute Eusko Legebiltzarrean.

Carlos Agirre Ekonomia eta Ogasun sailburuak esan du "halabeharrez" direla aurrekontuak zorrotzak. 10.449 milioi eurokoa da aurkeztu duten aurrekontua, aurtengoa baino %1 txikiagoa. Agirrek esan du orain arte Jaurlaritzak gastuei eusten egin diola aurre krisiari, baina diru-sarrerak ere murriztu egin direla esan du, eta ondorioz adostutako zergen presio fiskala %3,5 handitu beharko dela gaineratu du.


Heroiak

Kritikari izatera jolasten garenean, gogorregiak gara tarteka. Eta hala denean, komeni da aitortzea. Izatez, telebista publikoaren hutsuneek bai baitute alde on nabarmen bat gutxienez. Kontuan hartzekoa dena, eskertzekoa ez bada: gabeziak eta biktimak han hemen ikustean, beti ernatzen zaio heroitasunerako grina ameslari optimistaren bati. Horri esker —erakundeek baztertutako errefuxiatuei gaztetxeetan harrera egin dieten bezala—, agertzen dira aleka-aleka guztion telebistaren zuloak nola edo hala estaltzeko bokazioa duten egitasmoak. Eta haietako bakoitzaren atzean, bada heroi saldo bana. Badira baliabide falta ahaleginarekin ordezkatuz irauten dutenak beti behar baino txikiagoak diren telebistetan: Hamaika, Kanaldude... Badira, baita ere, ikus-entzunezkoen aldeko gurutzada idatzizko hedabideetatik abiatzen dutenak; klase guztietako barne eta kanpo oztopoen kontra. Eta azkenik, heroikoetan heroikoenak: sareko ikus-entzunezkoen mundu labainkor bezain estrategikoa osatzen duten norbanako eta talde gutxi-asko antolatuak. Nahiz eta laguntza publikoak jasotzeko aukerarik ia ez duten —ba al da hau bezain sektore azpi-finantzaturik?—, nahiz eta baliabide eta denbora faltak emaitza kaskartuko duela jakin, abentura babesgabeari ilusioz ekiten diotenak. Kausa handi baten alde izerditzea merezi duela badakienak nola.

Heroiaren lana neketsua da ordea, eta asko dira bidean galdu direnak: Beranduegi, Busti, Deus ez da perfektua... Baina oraindik ere agorrezina da hutsunea osatu nahi horren iturria, eta badira berri samarrak diren proiektu batzuk ere. Hiru bai, gutxienez —poztekoa litzake mordoxka bat ahaztea—: zuzeneko emanaldi eta guzti, umoretik aritzen den Barrexerka talde gazte bezain zabala; Imanol Epelde polifazetikoaren youtubertasun estreinatu berria; eta Booktegik bultzatuta, gaur bertan abiatu den Elkarrizkatea literatur saioa.

Ongi etorriak bitez denak. Akaso taxuzko kritikari bati galdetu behar genioke ea youtuberrak, sarerako egindako saioak eta antzekoak telebista gisa har daitezkeen edo ez. Baina inork kontrakorik frogatu ezean —eta aizu, frogatuz gero ere bai—, tokia egingo diegu lerrootan udazkenarekin esnatu diren heroi guztiei. Eta ez hutsuneak betetzeko bakarrik.


Tito Vilanova Bartzelonako entrenatzaile ohia zendu da, 45 urterekin

Parotida guruineko minbizia zuen Bartzelonaren entrenatzaile ohiak, eta premiaz ospitaleratu zuten ostegunean Bartzelonako Quiron klinikan.

Tito Vilanova, Bartzelonako entrenatzaile ohia, gaur zendu da, 45 urterekin, Bartzelonako Quiron klinikan. Premiaz ospitaleratu zuten ostegun arratsaldean, ohiko azterketa mediko batean konplikazio gastrikoak aurkituta. Parotida guruineko minbizia zuen teknikoak.

Bartzleona atsekabetuta agertu da "Tito Vilanovak utzi gaituelako gaur, 45 urterekin, 2011tik borrokatzen ari zen gaixotasuna gailendu ezinik". Kataluniako taldeak dolumina adierazi dio Vilanovaren sendiari, Bartzelonako bazkideen, zaleen eta futboleko eta kiroleko munduaren izenean.

Inguruak eta Bartzelonak errespetua eskatu dute, "soilik familiartean bizi nahi dutelako heriotzaren osteko momentuak". Familiak eta entrenatzaileak berak beti adierazi dute bere egoera pertsonalaren inguruko konfidentzialtasuna mantentzeko desioa. "Gaixotasuna nirea da", esana zuen Vilanovak.

Entrenatzaile ohia minbiziaren kontrako borrokan zebilen 2011tik. Gaixotasun horrek futboletik erretiratzea behartu zuen. Uztailaren 19an utzi zuen Bartzelona, ohiko azterketa mediko batzuen ostean larriago gaixotu zenean.

Pep Guardiolaren bigarren entrenatzailea izan zen Tito Vilanova, eta 2012-2013ko Liga irabazi zuen.


Bortziriak pilota elkarteak denboraldi berriari ekinen dio irailaren 19an

Astearte eta ortzegun arratsaldetan eginen dituzte infantil mailatik goitiko entrenamenduak Berako Eztegaran

2017-18 ikasturte berriari ilusio handiz emanen dio hasiera Bortziriak Pilota Elkarteak irailaren 19an, asteartean. Entrenamenduak astearte eta ortzegun arratsaldetan eginen dituzte Berako Eztegara pilotalekuan eta ttikiak, berriz, asteazkenetan 15:00etan. Ttikiak (prebenjamin), umeak (benjamin) eta kimuak (alebin) beraien herrietan, Lesakan, Etxalarren eta Arantzan entrenatuko dute.

Pilota entrenamenduetan apuntatu nahi dutenen gurasoek, irailean konpromezurik gabe eraman dezakete seme-alabak astearte eta ortzegun arratsaldetan pilotalekuetara, arduradunekin solasteko eta esku pilota probatzeko.

Ttikiak (2010-2011 urteetan jaioak), umeak (2008-2009), kimuak (2006-2007), haurrak (2004-2005), kadeteak (2002-2003), gazteak (2000-2001) eta 22 urtez beheitikoak (1995-1999) hartzen ditu Bortziriak pilota eskolak.


Santa Lutzi eguneko feria, iruditan

Kontrakoa bazirudien ere, eguraldia lagun izan dute gaur Urretxu-Zumarragako Santa Lutzi ferian. Goizeko lehen orduan euria egin badu ere, 09:00ak aldetik aurrera ateri eutsi dio, eguerdia ondo pasa arte. Hori eta tenperatura epela lagun zutela, jende ugari gerturatu da bi herrietako kaleetara, feriaz gozatzera. 400dik gora postu jarri dituzte, barazki, baserriko produktu eta artisau lanen artean. Animaliei dagokionean berriz, 365 buru ekarri dituzte aurten, eta 107 salmenta zenbatu dituzte 14:00ak arte.

Eguerdiko 13:30etan hasita, lehiaketetako sariak banatzeko ekitaldia egin dute Areizaga-Kalebarren plazan. Hauek izan dira aurtengo sarituak:

Fruta eta barazki sariketa (Urretxu)

Fruta eta barazki sariketa (Zumarraga)

Kapoi eta oiloen sariketa

Oilaskoen sariketa

Zaldi abereen sariketa (Zumarraga)

Ezti lehiaketa

Abereen partaidetza eta salmenta

Arratsaldean pilota partidak jokatuko dira Ederrena pilotalekuan. Lehen partida 17:30ean hasiko da. Binakako Promozio txapelketakoa izango da. Peña II eta Arangurenek, Egiguren V eta Erostarberen aurka jokatuko dute. Bigarren partida binakako txapelketa nagusikoa izango da: Bengoetxea VI eta Mariezkurrena IIk Ezkurdia eta Martijaren aurka jokatuko dute.

Bukatzeko, 18:00etan idi proba saioa egongo da Zumarragako Euskadi plazan. Asier Izagirre (Ipeñarrieta), Asier Zubillaga eta Iñaki Irigorasen idiak lehiatuko dira.


Eider Perez euskal presoaren lagunek istripua izan dute Cordobarako bidean

Eider Perez euskal presoa ikustera zihoazen lagunek istripua izan zutela jakinarazi du Oreretako Herrira bilguneak. Briviesca (Burgos, Espainia) inguruan zirenean, autoko gurpila bat lehertu zenean izan zuten istripua. Perezen lagunek Cordobako espetxean zuten bisitara heltzea lortu zuten. Honakoa, pasa den asteburuan, “sakabanaketa politikak eragindako” laugarren istripua da.


Mailari eusteko borrokan segitzeko lehia du gaur GBCk

Ia hiru asteko etenaren ostean, ACB ligako beste jardunaldi bat jokatuko da asteburu honetan. Delteco Gipuzkoa Basketek beste partida erabakigarria du gaur, maila ez galtzeko borrokan. Valentzia hartuko du Illunben (18:00).

Azken saioan Kanaria Handia aurkari zuzena mendean hartu eta gero, ACBn segitzeko itxaropena berreskuratu du GBCk. Nacho Nuñezen lehen partida izango da presidente moduan, eta Nick Zeisloftek eta Matic Rebecek debuta egingo dute. Valentzia seigarren dago sailkapenean. «Guretzat hil edo biziko norgehiagoka da. Aurreko jardunaldian irabazi eta gero, gaur garaipena lortzea mugarri izan daiteke», nabarmendu du Sergio Valdeolmillos teknikariak.


IX. Magia Mostra gertu dute Espaloian

Espaloia kafe antzokiak egunotan kaleratu du hurrengo hiruhileko egitaraua; magia izango da protagonista handia.

Udaberrian magiak hartu ohi du protagonismo nagusia Elgetako kafe antzokian, eta aurten ere nazioarteko artistak elkartuko ditu Magia Mostrak. Dani DaOrtiz handiak irekiko du hiru eguneko magialdia, eta hura izango da zapatuko magia galako aurkezlea. Gala horretan izango dira, baita ere, Luis Boyano (Galizia), Ta Na Manga (Portugal), Mario Lopez (Girona), Pilou (Frantzia) eta Edama (Errioxa).

Berrikuntzak herriko plazan kokatuko den karpa batean egingo diren umeendako tailerrak eta Katia gorputzik gabeko emakumea ikuskizuna izango dira.

Antzerkia eta musika ere bai

Magiaz gain, hiruhileko honetan Espaloian izango dira Mikel Urdangarin —apirilak 19—, Irrien Lagunak taldekoak —apirilak 21—, Bizardunak taldea Berria ziztada ekimenaren barruan —maiatzak 25—, eta 12 tribu eta Akatz taldeak —ekainak 15—.

Gaur, hilak 12, Gorka Otxoak eta Carla Hidalgok Para lo que hay que vivir mejor no morirse nunca izeneko antzezlana egingo dute 22:30ean. Sarrera da 12 euro, bazkideendako 10 euro.


"Ez dugu aurreikusten Laboral Kutxako partikularrei dirua edukitzeagatik kobratzea"

Aldiz, enpresa handiei kobratzen hastea pentsatzen ari dela onartu du Xabier Egibar entitate kooperatiboko zuzendari nagusiak

Laboral Kutxak ez du, momentuz, partikularrei euren gordailuak jasotzeagatik interesak kobratzen hasteko asmorik. Hala eta guztiz ere, sektorea egiten ari den moduan, epe ertainera enpresa handiei pixkanaka kobratzen hastea pentsatzen ari direla aitortu du Euskadi Irratiko 'Faktoria'ri eskainitako elkarrizketan. Argudiatu du diru gordailuak edukitzeagatik interesak ordaindu behar dituztela entitateek eta jasangarritasunari eusteko, eurek ez dutela arrisku handiko biderik hartu nahi.

Sektoreak dituen erronkez aritu da Egibar, bankuen kontra epaitegiek emandako sententziek balantzeetan eragiten dutela esan du, baina batez ere "erreputazioa kudeatu" beharra ekarri diela. Maileguak emateko gogoaren aurrean, kontrola bilatu beharraz ere hitz egin du Egibarrek. "Krisiaren ostean ortodoxiara itzuli da finatza mundua. Momentu batean bidetik atera ginen. Esan dezakegu, orain bizitzen ari garena dela egoera normala", esan du. Laboral Kutxak 137,7 milioi euroko mozkin bateratua izan zuen iaz, aurreko urtearekin alderatuta, %3 gehiago. Egibarrek gogoratu du sektorea %6,8 jaitsi da eta, eurek aldiz, goranzko joera izan dutela. "Oso urte ona egin dugu", azpimarratu du.

Ekonomiaren arloan, moteltzeaz aritu da eta egungo krisiek desazelerazioan izan lezakeen eraginaz. "Koronabirusarekin, adibidez, ikusi egin beharko da zer gertatzen den. Guk, momentuz ez ditugu aurre ikuspenak ukitu", adierazi du eta azpimarratu "inportanteena dela hemen hazkundea daukagula, xuabea baina hazkundea, eta enplegua, gutxi, baina gora egiten ari dela".


Governorsek ireki eta Glaukomak itxiko du Plateruenako kontzertu zikloa

Durangoko Azokaren tarteko egunetan, berriz, Arkada Social eta Audience ikusteko aukera izango dute Plateruena Kafe Antzokira joaten direnek.

Hilabete eta erdi barru irekiko ditu ateak Durangoko Azokaren 52. edizioak. Euskal kulturaren erakusleiho izango da egun horietan Landako gunea, baina baita Durangoko beste hainbat areto eta txoko ere; Plateruena Kafe Antzokia, esaterako.

Hain zuzen ere, abenduaren 6tik 10era, disko berria aurkeztuko dute bertan lau euskal taldek. Esan bezala, Governors izango da agertokira igotzen lehena; arrasatearrek abenduaren 6an joko dute, 22:30etik aurrera.

Hurrengo egunean, hots, Azokaren bigarren egunean, Arkada Social arituko da, ordu berean, eta abenduaren 8an Audienceren txanda izango da. Gernikarrek Kuban grabatutako Isla estudioko azken lana taularatuko dute.

Bukatzeko, hilaren 9an, Glaukoma igoko da oholtzara, Kalima diskoko kantuak jarraitzaileen aurrean aurkezteko.

Ordutegiak eta sarrerak

Lau kontzertuak ordu berean izango dira, 22:30ean, eta sarrerak 8 euroan daude eskuragarri Plateruenaren webgune ofizialean. Governorsen zuzenekorako sarrerak 6 euroan jarri dituzte.


Udalaren osoko bilkurak zuzenean ikus daitezke

Altsasuko udaletxeko bilkura gelara joan behar izan gabe, www.altsasu.eus web orriko Osoko bilkurak zuzenean atalean klikatuta, munduko edozein lekutatik ikus daitezke udalaren bilkurak. Horretarako, gelako ezkerraldeko paretan kamera bat jarri da, bilkura gela guztia hartzen duena. Horretaz aparte, zinegotzi bakoitzari mikrofono bat jarri diote eta hitz egin behar dutenean hura pizteko botoia piztu behar dute. Kamera hizlariarengana bideratzeaz Isaac Valencia Alzueta idazkaria arduratzen da. Horrela izan zen aurreneko plenoa irailaren 27koa izan zen. Dagoeneko web orrian hiru dira ikusgai daudenak. Gaur, 19:00etan, bilkura dago eta web bidez segitzeko aukera izanen da.


Martxa Piratarekin aldarrikatuko dute bihar oztoporik gabe jai egiteko eskubidea

Piratek iaz ospatutako Kalefesta. (Argazkia: Malen Aldalur)

Kalean eta oztoporik gabe jai egiteko eskubidearen alde aldarrikatuko dira bihar Donostiako Piratak 17:30etarako antolatu duten Martxan Piratan. Zapi beltzak soinean eta triziklo piratarekin zalapartaka, Antiguoko tuneletik abitauko dira kalez kale Parte Zaharreko Akerbeltz tabernara iritsi arte. Bertan, 19:30ean hasiko den Bertsopiropoteorarekin jarraituko dituzte festa eta aldarriak piratek.

Duela bi aste salatu zuten bezala, Donostiako kaiaren erabilerarako Eusko Jaurlaritzak ezarri dien tasak kolokan jarri du aurtego Aste Nagusia. Piratek, ordea, oztopo guztien gainetik eta elkar baturik euren “ametsetako Donostia” eraikitzeko lanetan jarraituko dutela helarazi dute.


Hiru gizon epaitu dituzte Iruñean, sanferminetan sexu erasoak egin zituztelakoan

Bi akusatuk ukatu egin dituzte inputazioak, eta hirugarrenak akordioa egin du.

Nafarroako Justizia Auzitegian egin dituzte Iruñeko sanferminetan gertatutako hiru sexu erasoren inguruko epaiketak. Aurrenekoarentzat urtebeteko zigorra eskatu du fiskalak, baina akusatuak ukatu egin du Gazteluko plazako taberna batean emakume bati "ipurmasaila, aldakak eta bizkarra" ukitu izana. Biktimak ezin izan zuen erasotzailea identifikatu, baina lekuko bat "guztiz ziur" azaldu da akusatua izan zela erasotzailea.

Bigarren akusatuarentzat bi urteko zigorra eskatu du fiskalak, eta hark ere ukatu du erasorik egin izana. Inputatuak esan du biktima, emakumezkoa, "agian pertsonaz okertu" dela, baina andrea ziur azaldu da inputatua zela erasotzailea.

Hirugarren gizonezkoa ados jarri da akusazioarekin, eta fiskalak erretiratu egin du sexu abusuen akusazioa. Lesio delitu bat egotzi diote. Gizonak onartu egin du biktimari 500 euroko kalte-ordaina ematea eta 360 euroko isuna ordaintzea.


Guk Euskal Errepublika

Abenduaren 6an, euskal subiranistok hitzordua dugu Bilboko kaleetan:

Espainiako Konstituzioa gure herriaren borondatea gauzatzeko giltzarrapoa dela esateko

Euskal Herria aske eta demokratikoan bizi nahi dugula aldarrikatzeko


Kirola Kalera domekan Bergaran

Herritarrek Bergarak duen kirol eskaintza zabala ezagutzeko antolatu dute ekimena eragile ezberdinek. Astean zehar Agorrosinen eta klubetan egindako ate irekiekin eta bestelako ekintzekin motorrak berotu eta gero domekan izango da egun handia: askotariko kirol erakustaldiek Seminarioa, Ibargarai eta Udal pilotalekua hartuko dituzte.


Juan Ramon Llavori, bigarren Zarauzko Argazki Rallyan

Juan Ramon Llavori argazkilariak bigarren saria irabazi du Zarauzko Argazki Rallyan. Argazki onenaren saria ere irabazi du zumaiarrak. Rallyko irabazlea Omar Igual donostiarra izan da eta hirugarren saria Igor Froilan azpeitiarrak jaso du.


Xabier Oroz: "Ezin da egunero esan Europako txapeldun zarela"

Xabier Orozek (Azkoitia, 1996) Europako 20 urtez azpiko txapelketan urrea lortu zuen pasa den igandean, Espainiako selekzioarekin. Helsinkiko (Finlandia) Ice Stadiumen jokatu zuten finalean 55 eta 68 irabazi zieten Lituaniari.

Zazpi neurketa jokatu dituzue Europako 20 urtez azpiko txapelketan urrea lortzeko, eta horietatik bakarra galdu, Finlandiaren aurka. Zer moduzko esperientzia izan da?

Esperientzia ahaztezina izan da. Nuen ametsetako bat egia bihurtu da. Txapelketa hasieran inork ez zuen zentimorik ere emango guregatik, eta harro nago talde osoak egindako lanarekin. Txapelketa hauetan lehenengo partidak oso zailak eta gogorrak izaten dira, eta garrantzitsua izan ohi da bide egokia hartzea lehenengo egunetan. Finlandiaren aurka galtzea inflexio puntu bat izan zen, eta egun hartatik aurrera aurrerapauso bat eman zuen taldeak.

Ez dituzu nahi adina minutu eduki kantxan. Arlo pertsonalari dagokionez, zein neurketarekin geldituko zinateke?

Maila honetan taldekideekin dagoen konpetentzia oso altua da. Urrea lortzeko gakoa talde bezala irabaztea nahi genuela jakitea izan zen, jokalari bakoitzak bere minutuei begiratu beharrean. Rolak ondo banatuta zeuden, eta ez zen haserrerik egon. Arlo pertsonalean Hungariaren aurkako partida eta finala jokatu izanarekin gelditzen naiz.

Zertarako balio izan dizu Helsinkiko (Finlandia) txapelketak?

Jokalari bezala ikasteko eta urratsak ematen jarraitzeko. Entrenatzaileak eta jokalariak goi mailakoak zirela jakinda, une guztietan arreta mantentzen ahalegindu naiz.

Aldagelan ohikoa ez den jendearekin egon zara. Nolakoa da jokalari horiekin duzun harremana?

Lehenagotik ezagutzen nituen eta lagun onak ditut denak. Talde bat baino gehiago garela erakutsi dugu, eta hori beharrezkoa da horrelako kontzentrazio luzeetan.

Zein da datorren denboraldirako duzun asmoa?

Oraindik ez naiz datorren denboraldiarekin pentsatzen jarri. Oraina gozatu nahi dut. Ezin da esan egunero Europako txapeldun zarela. Gero etorriko da pentsatzen jartzeko ordua.

Oporraldian saskibaloi txapelketa izan duzu. Orain atseden hartzea egokituko zaizu. Noiz hasiko zara datorren denboraldia prestatzen?

Orain oporrei tarte bat egingo diet. Lagunekin oporretara joango naiz eta andramaixek ere berehala ditugu. Festen ostean, berriz ere forman jartzen saiatuko naiz.

Gero eta gazte gehiago dira Ameriketara ikastera eta saskibaloian jokatzera joaten direnak. Joango al zinateke? Baliagarria dela uste al duzu?

Baliagarria izan daiteke, hango ikasketak eta hizkuntza maila onak baitira. Nik ez nuen bide hori aukeratu, baina gauzak dauden moduan egonda, aukera ona iruditzen zait gazteentzat. Ez naiz damutzen, ordea, joan ez izanaz.

Entzun Txetxu Urbieta Euskadi Irratiko kazetariak azkoitiarrari egindako elkarrizketa


Lau edukiontzi erre dituzte Pasaian, eta hainbat ibilgailu kaltetu dira

02:45ak aldera piztu da sua, Errenteria kalean. Ertzaintzak ez du hipotesi bat ere baztertzen. Jaurlaritzak "larria eta onartezina" dela esan du.

Pasaiako (Gipuzkoa) Errenteria kalean lau edukiontzi erre dituzte gaur goizaldean, Eusko Jaurlaritzako Herrizaingo Sailetik jakinarazi dutenez.

02:45ak aldera piztu da sua, eta inguruan aparkatuta zeuden hainbat ibilgailu kaltetu egin dira.

Ertzaintza gertatutakoa ikertzen ari da, eta ez du hipotesi bat ere baztertzen.

Eusko Jaurlaritzako bozeramaile Idoia Mendiaren arabera, "larria eta onartezina" da Pasaian gertatutakoa, eta alderdi guztiei eraso gaitzesteko eskatu die.


Gure Pakea Elkartearen urteko batzar nagusia 16:30etan

Hilabeteko azken ostiral honetarako deitu du Gure Pakea Elkarteak, urteroko ohiko batzar nagusia. Deialdi bakarra egin dute; urtarrilaren 29rako, arratsaldeko 16:30etan, Gure Pakea Elkarteak Artzabalen duen egoitzako ekitaldi aretoan. Honatx jorratuko dituzten gaien zerrenda osoa:

1-Lehendakariaren agurra.

2-Aurreko biltzar nagusiaren akta irakurtzea eta onartzea, hala badagokio.

3-2015eko memoria irakurtzea eta onartzea, hala badagokio.

4-Honako hauek irakurtzea eta onartzea, hala badagokie:

A-2015/12/31ko diru sarreren eta gastuen balantzea.

B-2015/12/31n itxitako diru egoeraren balantzea.

5-2016. urtean egin daitezkeen aktibitate berrien proposamenak.

6-Galde-erantzunak.


Nekane Balluerka

Psikologiako lizentziaduna eta Portaera Zientzien Metodologiako katedraduna da EHUn. Ikerketaren eremuan, ebaluazio psikologikorako tresnak kultura desberdinetara nola egokitu aztertu izan du, besteak beste. 96 artikulu zientifiko eta 24 liburu idatzi ditu. UEU Udako Euskal Unibertsitateko kidea da. Kudeaketan ere aritua da: EHUko Psikologia Fakultateko dekanorde hasi zen, eta Juan Ignacio Perez Iglesias eta Iñaki Goirizelaia errektoreen taldeetan jardun zen errektoreorde. 2016ko azaroan aukeratu zuten EHUko errektore, eta 2017ko urtarrilean hartu zuen kargua.


`Euskara Jendea´ dokumentala estreiantuko du gaur ETB1ek (Tokikom berria)

`Euskara Jendea. Gure historiaren hizkuntza´ dokumental sortaren lehen kapitulua estreinatuko du gaur 22:15ean, ETB1ek. 40-50 minutuko sei atal izango ditu dokumental sortak eta historiaurretik abiatu eta gaur arte doan euskararen jendearen historiaren berri emango dute.

EUSKARA JENDEA · TRAILERRA from Euskarajendea.com on Vimeo.


22 ekitaldi 40. urteurrena ospatzeko

Oraingo zapatuan, maiatzaren 4an hasi eta ekainaren 28ra bitarteko egitarau oparo eta orotarikoa antolatu du Arrasate Musikalek bere 40. urteurrena ospatzeko asmoarekin. Txistu, gitarra, saxofoi, gaita, biolin, piano, tronboi… denetariko instrumentuekin kontzertuak antolatu dituzte datozen bi hilabeteotarako. 40. urteurreneko jaia bera baina, maiatzaren 25ean egingo dute, eguerdian hasi eta iluntzera arteko ekitaldiekin.

Hona hemen maiatzaren 25erako antolatuko ekitaldiak:

12:00: Arrasate Musikaleko txistulari eta perkusio-joleen kalejira

13:00: Musikaleko hainbat talderen (baleta, orkestra, egurra…) kontzertuak Herriko

Plazan.

14:30: Bazkari herrikoia Biteri plazan

17:00: Jokoak, guraso eta ikasleendako

19.30: banda nagusiaren emanaldia (dantzagarriak) Herriko Plazan.

Eta bi hilabeteotarako antolatutako 22 ekitaldiotatik, hona hemen maiatzerako iragarritakoak:

Maiatzak 4: Txistu kontzertua, 19:00etan, Herriko Plazan

Maiatzak 10: Biolin kontzertua, 18:30ean, Kulturaten

Maiatzak 14: Gitarra kontzertua, 18:30ean, Kulturaten

Maiatzak 17: Saxofoi eta gaita kontzertua, 18:30ean, Musika Eskolan

Maiatzak 22: Biolin kontzertua, 20:00etan, Arrasateko parrokian

Maiatzak 23: Gitarra kontzertua, 18.30ean, Kulturaten

Maiatzak 28: Tronpa eta tronpeta kontzertua, 18:30ean, Musika Eskolan

Maiatzak 29: Perkusio kontzertua, 18:30ean Musika Eskolan

Maiatzak 29: Kantu kontzertua, 20:00etan , Arrasateko parrokian

Maiatzak 31: Saxofoi kontzertua, 18.00etan, Musika Eskolan


Japoniako zinema independenteari ziklo bat eskainiko dio Zinemaldiak

"Herrialde horretako zinematografiaren bizitasuna eta energia" ezagutarazi asmoz, azken 15 urteotan industriatik kanpo ekoitzitako hainbat lan eskainiko dituzte Donostiako jaialdian, irailaren 18tik 26ra bitarte.

Japoniako zinema independente berria 2000-2015 izenburupean, herrialde horretako zinema ez komertzialari atzera begirako tematikoa eskainiko dio Donostiako 63. Zinemaldiak. Irailaren 18tik 26ra bitarte egingo dute aurten jaialdia, eta ziklo bat eskainiko diete azken 15 urteotan Japonian industriatik at ekoitzitako filmei.

Zuzendari gazteen lehen lanak ez ezik, ospe handiko hainbat zinemagileren filmak erakutsiko dituzte zikloaren barruan. Azken horien artean dira Nobuhiro Suwaren H Story (2001), Kiroshy Kurosawaren Bright Future (Akarui mirai, 2003) nahiz Naomi Kawaseren Birth/Mother (Tarachime, 2006), besteak beste. 2000. urtetik aurrera beren lehen lanak pantailaratu dituzten hainbat zuzendariren pelikulak ere erakutsiko dituzte Donostian, tartean, Hiromasa Hirosueren Fourteen (Ju-yon-sai, 2007) edota Tetsuichiro Tsutaren The Tale of Iya (Iya monogatari: Oku no hito, 2013), esaterako.

Zikloa osatzeko, Shozo Ichiyamak kooordinatutako liburu bat argitaratuko dute.


Ti-ta batean: Elurre Iriarte


Nekazaritzako produktuak ikusgai jarriko dituzte urrian

Urriaren 3an Nekazaritza Azoka egingo dute bigarren aldiz Lezaman. Azoka goizeko 11etatik eguerdiko 3rak arte egongo da zabalik eta han 45 postu ipiniko dira. Besteak beste, produktu hauek egongo dira postuetan: ortuariak, fruta, ogia, euskal pastela, eztia eta nekazaritza ekologiko produktuak. Era berean, Bizkaiko txakolin, sagardo eta odolosteen dastaketa antolatuko da. Umeentzako puzgarriak eta tailerrak ere izango dira. Beste alde batetik, urriaren 17an Gastronomia eta Eskulangintzako Azoka izango dute Loiun. Azoka goizeko 10etatik eguerdiko 2:30era arte zabalduko dute, eta eguerdiko 12etan txakolin eta euskal baserriko oilaskoaren dastatzea eskainiko da. Larrabetzun Bertako Produktuen Azoka egingo dute urriaren 16an. Herrian bertan ekoiztutako ortuariak, frutak... salgai egongo dira goizean zehar, eta eguerdian herri-bazkaria egingo dute. Arratsaldean bertso-poteoa izango da.


Gorostidi Harriaren edizio berria, igandean

Igandean jokatuko da Gorostidi Harria txapelketa. Sei harrijasotzaile lehiatuko dira Adunako pilotalekuan. Bost harri izango dituzte arerio eta bakoitzari bina altxaldi eman beharko dizkiete, halaik eta denbora tarterik laburrenean. Ohi bezala, 18:00etan hasiko da txapelketa.

Aimar Irigoien, Iban Ugartemendia, Josetxo Urrutia, Imanol Illarramendi, Xabier Peña eta Guzta arituko dira nor baino nor. Bost harrirekin jokatuko da txapelketa, aurreko urteetako formatu berari eutsiz.

Horrez gain, 500 euroko sari berezia jasoko du185 kiloko zilindro zaharra esku bakarrez jasotzen duen harrijasotzaileak.

18:00etan hasiko da txapelketa, eta borondatea eskatzen zaie ikusleei, horrelako txapelketa bat antolatzeak dakartzan gastuei aurre egin ahal izateko.